title: Joosef II

text: Joosef syntyi kesken Itävallan perimyssodan. Hänen äitinsä Maria Teresia hallitsi Habsburgien perintömaita ja vaikka Fransista tuli hänen hallituskumppaninsa ja keisari 1765 Frans I:n kuoleman jälkeen, hänellä ei ollut poliittista vaikutusvaltaa.


title: Joosef II

text: Maria Teresia antoi määräyksen, ettei Joosefin tarvinnut kuunnella opetusta, jollei hän itse halunnut, joten hänen koulutuksensa jäi heikoksi. Eniten vaikutteita hän sai Voltairelta ja ensyklopedisteiltä. Joosefista tuli vasta jälleenperustetun valtioneuvoston ("Staatsrath") jäsen. Valistuneena hallitsijana hän oli myönteinen uskonnonvapauden suhteen, valmis vapauttamaan maaorjat ja poistamaan tieteen ja kaupan rajoitukset.


title: Joosef II

text: Joosef nai 1760 Isabella Parmalaisen. Joosef ja Isabella saivat tyttären, jolle annettiin nimi Maria Theresa isoäitinsä mukaan, mutta lapsi kuoli nuorena. Isabellan kuoleman 27. marraskuuta 1763 jälkeen Joosef järjestettiin naimisiin Baijerin vaaliruhtinaan Kaarle Albertin tyttären Josephan kanssa. Toisesta avioliitosta tuli erityisen epäonnistunut. He eivät saaneet lapsia.


title: Joosef II

text: Keisari Frans I:n kuoleman jälkeen vuonna 1765 Joosefista tuli keisari, jolloin Maria Teresia teki pojastaan kanssahallitsijansa. Todellisena hallitsijana Pyhän Saksalais-roomalaisen keisarikunnan keisarit toimivat tuohon aikaan ainoastaan Itävallassa ja siihen liitetyissä maissa, kuten Böömissä ja Unkarissa. Kanssahallitsijana Joosef osallistui ensimmäiseen Puolan jakoon 1772 ja Baijerin sotaan 1778–1779 vaaliruhtinas Maksimilian Joosefin kuoleman 1777 jälkeen, mutta keisarinnalla oli aina viimeinen sanansa sanottavana. Joosef uhkasi jopa erota kun äiti ei suostunut hänen hankkeisiinsa uskonnonvapaudesta. Joosefilla oli myös aikaa matkustella, ja hän tapasi Fredrik II Suuren Neissessa 1769 ja 1770, samana vuonna sisarensa Marie-Antoinetten Ranskassa ja Katariina Suuren 1780.


title: Joosef II

text: Maria Teresian kuoltua 1780, Joosef II hallitsi yksin kuolemaansa 1790 asti. Päästyään yksin valtaan hän otti Itävallassa heti ohjat ja toteutti maaorjien vapautuksen, laajensi koulutusta, alisti kirkon valtiolle, toteutti rajoitetun uskonnonvapauden ja määräsi saksan kielen käyttöön kaikkialla. Kuten muutkin valistusmonarkit, Joosef suosi taiteita. Hänet tunnettiin "musiikkikuninkaana" ja hän ohjasi Itävallan kulttuurin kohti saksalaisuutta. Hän tilasi Mozartilta saksankielisen oopperan Ryöstö seraljista ("Die Entführung aus dem Serail").


title: Joosef II

text: Joosefin papistonvastaisuus ja vapaamieliset uudistukset saivat paavi Pius VI:n tekemään vierailun heinäkuussa 1782. Joosef vakuutti olevansa kunnollinen katolilainen, muttei muuttanut toimintaansa. Puuttuminen vanhoihin tapoihin alkoi aiheuttaa levottomuutta hänen valtakunnassaan. Ulkopolitiikassaan Joosef ärsytti jokaista naapuriaan tasapuolisesti. Hän halusi eroon sopimuksesta, joka kielsi hänen alankomaalaisia alamaisiaan purjehtimasta Schelde-jokea. Kun Ranska vastusti häntä, hän alkoi juonia Venäjän kanssa Turkin ja Venetsian jakamisesta. Tästäkin hänen piti luopua erityisesti Ranskan vastustuksen vuoksi. Tämän jälkeen Joosef alkoi jälleen havitella Baijeria, tällä kertaa vaihtamalla se Itävallan Alankomaihin. Tämä johti Preussin kuninkaan johtaman Fürstenbundin muodostamiseen Itävaltaa vastaan.


title: Joosef II

text: Viimein Joosef liittyi Venäjän kanssa tuhotakseen Turkin. Sota alkoi epäonnistuneella yllätyshyökkäyksellä Belgradin valtaamiseksi ja jatkui epäonnisella vuoden 1788 sotaretkellä. Joosef kulki armeijansa mukana, muttei onnistunut sodanjohdossa. Sotaretken heikoin hetki oli Karansebesin taistelu, jossa Itävallan armeija pakeni kuviteltuja turkkilaisia. Marraskuussa 1788 Joosef palasi Wieniin terveytensä menettäneenä ja oli kuolemankielissä vuoden 1789. Armeijan keskitys itään johti kapinaan Belgiassa. Myös Unkarissa aateli oli kapinan partaalla ja talonpojat järjestivät levottomuuksia. Joosef jätettiin yksin, eikä edes hänen ministerinsä Kaunitz suostunut tapaamaan häntä kahteen vuoteen. Hänen veljensä Leopold pysyi Firenzessä vaikka Joosef pyysi puoli vuotta ennen kuolemaansa häntä tulemaan Wieniin. Joosef peruutti kaikki uudistuksensa 30. tammikuuta 1790 ja kuoli 20. helmikuuta. Hänet haudattiin keisarilliseen hautaan numero 42 Wienissä.


title: Helsingin sarjakuvafestivaalit

text: Helsingin sarjakuvafestivaalit on vuodesta 1979 lähtien järjestetty sarjakuvatapahtuma, jolla vierailee vuosittain noin 11 000−20 000 kävijää. Se on Pohjoismaiden suurin sarjakuvatapahtuma. Helsingin sarjakuvafestivaalit järjestää Suomen sarjakuvaseura, ja niiden pitoajaksi on vakiintunut elo–syyskuu.


title: Helsingin sarjakuvafestivaalit

text: Sarjakuvafestivaaleilla ja niiden edeltäjillä piirtäjäpäivillä on vieraillut lukuisia tunnettuja ulkomaisia sarjakuvantekijöitä. Festivaaleilla pidetään esitelmiä, seminaareja, paneelikeskusteluja, työpajoja, näyttelyitä ja piirtäjätapaamisia. Näyttelyt esittelevät koti- ja ulkomaisten tekijöiden töitä. Päätapahtumapaikalla on lisäksi kirjamyynti.


title: Helsingin sarjakuvafestivaalit

text: Sarjakuvafestivaalien ohjelmaan kuuluu muun muassa tekijähaastatteluja, keskustelupaneeleja, näyttelyitä ja työpajoja. Päätapahtumapaikalla on myyntipisteet sekä ohjelmanumeroita, niiden lisäksi festivaaleilla myydään omakustantanteita Zinefestissä. Tapahtumia ja ohjelmanumeroita on myös järjestetty varsinaisen tapahtumapaikan ulkopuolella muualla kaupungissa.


title: Helsingin sarjakuvafestivaalit

text: Helsingin ensimmäiset sarjakuvafestivaalit järjestettiin vuonna 1979.


title: Helsingin sarjakuvafestivaalit

text: Vuonna 2000 Helsingin sarjakuvafestivaalit järjestettiin 19.–20. elokuuta. Kunniavieraita olivat mm. Romano Scarpa, Sharard Sharma, Neil Gaiman, Mike Diana ja Enki Bilal.


title: Helsingin sarjakuvafestivaalit

text: Vuonna 2001 sarjakuvafestivaalit järjestettiin viikonloppuna 8.–9. syyskuuta VR:n makasiineilla. Festivaalien teemana oli lauantaina reportaasisarjakuva ja sunnuntaina "lapset ja sarjakuva". Festivaalien kunniavieraita olivat esimerkiksi Joe Sacco, Marjane Satrapi sekä Ryhmä-X:n piirtäjä Alan Davis.


title: Helsingin sarjakuvafestivaalit

text: Vuonna 2002 sarjakuvafestivaaleja vietettiin ensimmäistä kertaa koko viikon, 22.–30. elokuuta. Festivaaliviikon teemana oli kotimainen sarjakuva. Päätapahtumassa haastateltavina olivat mm. Petri Hiltunen sekä Mämmilän piirtäjää Tarmo Koivisto.


title: Helsingin sarjakuvafestivaalit

text: Vuonna 2003 festivaalit järjestettiin kaksipäiväisenä 27.–28. syyskuuta Aktia-salissa Forumissa. Festivaalien kunniavieraita olevat ranskalaiset Philippe Dupuy ja Charles Berberian, norjalainen Jason, ruotsalainen Joanna Rubin Dranger ja muutaa vuotta aiemminkin Helsingin sarjakuvafestivaaleilla vieraillut britti Neil Gaiman.


title: Helsingin sarjakuvafestivaalit

text: Vuonna 2004 festivaalit järjestettiin 18.–19 syyskuuta taas Aktia-salissa Forumissa sekä muissa tiloissa Helsingin keskustassa. Festivaaleilla esiteltiin mm. iranilaista, intialaista ja unkarilaista nykysarjakuvaa. Festivaaleilla järjestettiin ensimmäistä kertaa myös mangapäivä Bio Rexin tiloissa. Festivaalien kunniavieraita olivat mm. virolaiset Urmas Nemvalts & Joonas Sildre, norjalaiset Lewis Trondheim ja Lise Myhre sekä Espanjassa asuva Aku Ankkaa piirtävä Vicar.


title: Helsingin sarjakuvafestivaalit

text: Vuonna 2005 festivaalit järjestettiin 17.–18. syyskuuta Pääpostisalissa ja Tennispalatsissa. Kunniavieraana oli mm. Jeffrey Brown ja festivaaleilla käytiin mm. sarjakuvamaaottelu.


title: Helsingin sarjakuvafestivaalit

text: Vuonna 2006 festivaalit järjestettiin 23. ja 24. syyskuuta kulttuuriareena Gloriassa. Kunniavieraina siellä olivat mm. Blacksadin tekijät Canales ja Guarnido sekä Anke Feuchtenberger.


title: Helsingin sarjakuvafestivaalit

text: Vuonna 2007 festivaalit järjestettiin 15. ja 16. syyskuuta Gloriassa, ja kunniavieraina olivat muun muassa Maalari ja merirosvo -sarjan tekijä Christophe Blain, Keitaro Arima ja Yvan Alagbé ja suomalaisista piirtäjistä esillä olivat Milla Paloniemi ja Pertti Jarla. Helsinkiläinen Sami Makkonen voitti festivaalin yhteydessä pidetyn Sarjis 2007 -kilpailun pääpalkinnon. Järjestäjien arvion mukaan viikonlopun kävijämäärä oli runsaat 6 000 kävijää.


title: Helsingin sarjakuvafestivaalit

text: Vuonna 2008 festivaalit järjestettiin 12.–14. syyskuuta. Kunniavieraita olivat mm. François Walthéry (Belgia), Guy Delisle (Kanada), Marko Turunen (Suomi) ja Martin tom Dieck (Saksa). Näyttelyjä oli kaikkiaan 14.


title: Helsingin sarjakuvafestivaalit

text: Vuonna 2009 festivaalit järjestettiin 12.–13. syyskuuta Kulttuuriareena Gloriassa, Bio Rexissä ja Kirjasto 10:ssä. Kunniavieraina olivat Javier de Isusi, Lucie Durbiano, Sergio Aragonés ja Stan Sakai.


title: Helsingin sarjakuvafestivaalit

text: Vuonna 2010 25. Helsingin sarjakuvafestivaalit järjestettiin jälleen viikon mittaisina, viikonlopun päätapahtuma 10.–12. syyskuuta. Perjantaista sunnuntaihin ohjelmaa oli teltoissa Lasipalatsin aukiolla, aiemmin viikolla ympäri kaupunkia. Festivaalien teemana oli eurooppalainen sarjakuva. Kunniavieraina oli mm. Sarjakuvaromaani-kokoelmateoksen toimittanut britti Paul Gravett, ranskalaiset Thomas Boivin, Kilian Dinon ja François Henninger, saksalaiset Atak, Martin tom Dieck ja Sascha Hommer, Ruotsista Mattias Elftorp, Susanne Johansson, Rui Tenreiro, Emelie Östergren ja Kolbeinn Karlsson, Norjasta Bendik Kaltenborn, Tanskasta Søren Mosdal ja Simon Bukhave, Belgiasta William Henne ja Xavier Löwenthal, virosta Joonas Sildre, Espanjasta Paco Roca, sloveniasta Kaja Avberek sekä Anton Kannemeyer Etelä-Afrikasta.


title: Helsingin sarjakuvafestivaalit

text: Vuoden 2011 festivaalin teemana oli Englanti ja ajankohta 9.–11.9.2011. Ulkomaisina vieraina nähtiin maateemaan liittyen Bryan ja Mary Talbot, Paul Gravett, Peter Stanbury, Vertigolle pitkään työskennellyt Warren Pleece ja Korkeajännitys-sarjaa pitkään toimittanut George Low. Muut vieraat olivat ranskalaiset Cyril Pedrosa ja venäjältä kotoisin oleva ranskalaistunut Polina Petrushina, Carnicola-ryhmään kuuluva Andrea Bruno Italiasta, César Ferioli ja Sergi Puyol Espanjasta, Olivier Schrauwen Belgiasta, Zeina Abirached Libanonista, Dániel Csordás Unkarista, Marcos Farrajota Portugalista, ghanalaissyntyinen Frank Odoi Keniasta, Stephan Pastis Yhdysvalloista ja Matthias Wivel Tanskasta. Festivaaleilla kävi yli 25 000 vierasta, mikä oli siihen astinen ennätys.


title: Helsingin sarjakuvafestivaalit

text: Vuosina 2017 ja 2018 festivaalit järjestettiin Suvilahden Kattilahallissa. Vuoden 2018 festivaalitaitelijana on JP Ahonen.


title: Luettelo Australian avointen miesten nelinpelin voittajista

text: Tämä on luettelo Australian avoimen tennisturnauksen miesten nelinpelin voittajista.


title: Ripatti

text: Ripatti on kylä Hirvensalmella. Etelä-Savon maakunnassa ja Itä-Suomen läänissä. Hirvensalmen kunnan historiankirjoissa mainitaan asutuksesta ainakin 1660-luvulla ja joidenkin hankkineen taloja muutama kymmenen vuotta aikaisemmin. Kylän halki kulkee Ripatintie Kissakoskelle (itään), Hämeenmäentie Hämeenmäkeen ja Tuukkalaan(pohjoiseen) sekä Hartosenpääntie Noittiin (etelään). Ripatintie ylittää Ripatinkosken, joka laskee Vahvajärvestä Isoon-Sämpiään. Koskessa on ollut tiettävästi ainakin yksi mylly. Ripatin vesiosuuskunta perustettiin 2001.


title: Nigerian jalkapallomaajoukkue

text: Nigerian jalkapallomaajoukkue edustaa Nigeriaa jalkapallon maajoukkuekilpailuissa. Joukkuetta hallinnoi Nigerian jalkapalloliitto ("Nigeria Football Association"). Vuoteen 2010 mennessä Nigerian jalkapallomaajoukkueen suurimmat saavutukset ovat kahdesti voitettu Afrikan mestaruus (1980 ja 1994) sekä mestaruus vuoden 1996 kesäolympialaisista. Jalkapallon MM-kisoissa Nigeria on pelannut neljästi. Parhaat saavutukset ovat vuosien 1994, 1998 ja 2014 kisoista, joissa maa eteni neljännesvälieriin.


title: Nigerian jalkapallomaajoukkue

text: Vuonna 2010 Nigerian presidentti Goodluck Jonathan veti joukkueen pois kansainvälisen jalkapallon piiristä joukkueen huonon menestyksen vuoksi. FIFA paheksui toimenpidettä, joka sittemmin peruttiin.


title: Sharon Corr

text: Sharon Helga Corr (s. 24. maaliskuuta 1970 Dundalk, Irlanti) on irlantilainen muusikko, joka tunnetaan parhaiten The Corrs -yhtyeen viulistina ja taustalaulajana.


title: Sharon Corr

text: Corr syntyi Dundalkissa vuonna 1970. Hän on The Corrsin jäsenistä toiseksi vanhin Jim Corrin (s. 1964) jälkeen. Sharon Corr aloitti viulunsoiton ollessaan kuusivuotias. Vuonna 2001 hän avioitui belfastilaisen asianajaja Gavin Bonnarin kanssa. Heille syntyi lapsi maaliskuussa 2006.


title: Neil Tennant

text: Neil Francis Tennant (s. 10. heinäkuuta 1954 North Shields, Tyne and Wear, Iso-Britannia) on brittiläinen muusikko, joka yhdessä Chris Lowen kanssa muodostaa Pet Shop Boys -yhtyeen.


title: Neil Tennant

text: Tennant kävi St. Cuthbert's Grammar Schoolia, katolilaista poikakoulua Newcastle-upon-Tynessä. Hänen kappaleensa "This Must Be The Place I Waited Years To Leave" ja "It's a Sin" kertovatkin Tennantin vuosista katolilaisessa koulussa ja siellä ylläpidetystä kovasta kurista. "It's a Sin" aiheutti kiistaa, koska se sisälsi epäsuoraa kritiikkiä katolilaista opetusta kohtaan. Newcastlesta Tennant muutti Lontooseen 1970-luvun alussa opiskellakseen historiaa.


title: Neil Tennant

text: Kun Tennant valmistui, hän työskenteli lyhyen aikaa toimittajana Yhdistyneen kuningaskunnan Marvel Comicsille.


title: Neil Tennant

text: Vuonna 1981 hän perusti Chris Lowen kanssa Pet Shop Boysin, joka on yhä aktiivinen.


title: Neil Tennant

text: Vuonna 1982 hän liittyi teini-ikäisille suunnatun pop-lehti "Smash Hitsin" toimitukseen ja eteni lehden apulaispäätoimittajaksi. Tällöin hänellä oli mahdollisuus matkustaa Yhdysvaltoihin haastattelemaan The Policea. Tennant tapasi samalla matkalla New Yorkissa myös tuottaja Bobby Orlandon, joka 1983 tuotti Pet Shop Boysin ensisinglen "West End Girls".


title: Neil Tennant

text: Neil Tennant lopetti työnsä Smash Hits -lehdessä 1985 keskittyäkseen kokonaan musiikin tekemiseen.


title: Neil Tennant

text: 1980-luvulla Tennant ei puhunut seksuaalisuudestaan avoimesti, mutta pian "Very"-albumin julkaisun jälkeen 1993 Tennant kertoi brittiläisessä Attitude-lehdessä vuonna 1994 olevansa homoseksuaali.


title: Neil Tennant

text: Neil Tennant tuotti Rufus Wainwrightin toukokuussa 2007 ilmestyneen "Release the Stars" -albumin.


title: Neil Tennant

text: Tennant on toisinaan esiintynyt myös vierailevana artistina muiden levyillä. Hän on muun muassa tehnyt yhteistyötä Robbie Williamsin kanssa albumilla "Rudebox", jossa Tennantin ääntä kuullaan kahdella kappaleella.


title: Neil Tennant

text: Vuonna 1996 Tina Turnerin levyllä "Wildest Dreams" on mukana laulu "Confidential", jonka kirjoitti ja tuotti Pet Shop Boys. Tennant esittää kappaleessa taustalaulun.


title: Neil Tennant

text: Tennant oli mukana myös Sueden "Filmstar"-singlen b-puolen livekappaleilla "Rent" ja "Saturday Night".


title: Neil Tennant

text: Hän myös työskenteli ja esiintyi livenä Johnny Marrin ja Bernard Sumnerin perustaman yhtyeen, Electronic, kanssa. Electronicin debyyttialbumilla Neil laulaa kahdella kappaleella: "The Patience of a Saint" ja singlellä "Getting Away With It", sekä myöhemmin julkaistulla singlellä, "Disappointed".


title: Neil Tennant

text: Skotlantilainen näyttelijä David McDonald otti taiteilijanimekseen David Tennant Neil Tennantin mukaan.


title: Neil Tennant

text: Neil Tennant asui 1997 - 2012 Durhamin kreivikunnassa Pohjois-Englannissa omistamassaan "Fawnleens Hall" -nimisessä 1600–1700-luvuilla rakennetussa kartanossa. Kartano oli ollut aiemmin Durhamin piispojen käytössä.Taloon rakennettiin Pet Shop Boys -yhtyettä varten studio. Suuri osa yhtyeen 1990-luvun lopun ja 2000-luvun alkupuolen julkaisuista sävellettiin tässä studiossa.


title: Suburban Tribe

text: Suburban Tribe oli suomalainen metalli- ja rockmusiikkia soittava yhtye. Se julkaisi ensimmäisen albuminsa, "Primitiven" vuonna 1994. Yhtyeen nimen kirjoitusasu oli alun perin Sub-Urban Tribe, mutta se muutettiin nykyiseen muotoonsa lyhyen tauon jälkeen vuonna 2001. Yhtye on saanut huomiota muun muassa "Big Brother Suomi" -televisiosarjan myötä: kappaletta ”While the World Awaits” käytettiin kauden 2006 tunnusmusiikkina.


title: Suburban Tribe

text: Yhtyeen viimeinen albumi "Now and Ever After" julkaistiin 21. huhtikuuta 2010. Yhtye ilmoitti lopettavansa heinäkuussa 2011.


title: Dollon laki

text: Dollon laki on päättely, jolla evoluutio on todettu käytännössä palautumattomaksi ilmiöksi. Sen on kehittänyt Ranskassa syntynyt belgialainen paleontologi Louis Dollo 1890 -luvulla.


title: Dollon laki

text: Dollon päättelyketju etenee seuraavasti:


title: Dollon laki

text:
Tämän seurauksena kahden eri polun päätyminen samaan tulokseen on lähes mahdotonta.
Näin ollen on epätodennäköistä, että sama lähtökohta kävisi uudestaan läpi samanlaisen evoluutiopolun tai lopputulos palautuisi vähittäisin muutoksin lähtökohdakseen. Dollon lain mukaan evoluutio ei myöskään "toista tapahtumia".


title: Jean-Paul Proust

text: Jean-Paul Proust (3. maaliskuuta 1940 – 8. huhtikuuta 2010) oli Monacon valtioministeri. Hän oli virassa 1. kesäkuuta 2005 – 26. maaliskuuta 2010 (hän aloitti yhtä kuukautta aiottua myöhemmin Rainier III:n kuoleman takia).


title: Jean-Paul Proust

text: Kuten kaikki valtioministerit Monacossa Proust ei ole kotoisin Monacossa, eikä hän ole syntynyt siellä.


title: Jean-Paul Proust

text: Proust oli ranskalainen virkamies. Hänen korkeimmat asemansa olivat Guadeloupen prefektinä marraskuusta 1989 heinäkuuhun 1991 asti ja Pariisin poliisin päällikkönä 2001 alkaen 6. joulukuuta 2004 saakka.


title: Öljyväri

text: Öljyvärit ovat öljymaalauksessa käytettäviä maaleja, joita tehdään hiertämällä pigmenttijauhetta kuivuvaan öljyyn. Sideaineena toimivan öljyn lisäksi öljyväreihin voidaan maalatessa lisätä maalausnesteitä ja ohenteita. Maalaamisen jälkeen öljyväri kuivuu yleensä alle kahdessa viikossa. Ajan myötä värissä voi tapahtua valon vaikutuksesta joitain muutoksia kuten kellastumista.


title: Öljyväri

text: Taidemaalarit alkoivat suosia öljyvärejä 1400-luvulla.


title: Öljyväri

text: Öljyvärit tulivat suosituiksi 1400-luvulla. Hollantilaisen Jan van Eyckin sanotaan usein olleen ensimmäinen, joka käytti öljyä pigmenttien sideaineena. On kuitenkin todennäköistä, että jotkut häntä edeltäneet taiteilijatkin tekivät öljyväreillä kokeiluja. Saksalainen munkki Theophilus kuvaili jo noin vuonna 1100 puupinnalle öljyväreillä tehtyä maalausta ja samalla valitteli öljymaalin pitkää kuivumisaikaa.


title: Öljyväri

text: Öljyväreistä tuli suositumpia kuin muut värit, sillä hitaasti kuivuvien öljyvärien ansiosta taiteilijat saattoivat muokata ja korjailla maalaustaan paremmin kuin muita värejä käyttäessään. Öljyväreillä myös saadaan maalaukseen kirkasta hehkua ja syvän tummia sävyjä.


title: Öljyväri

text: Öljyvärejä säilytettiin 1800-luvun puoliväliin asti yleensä nuoralla suljetussa sianrakossa. Se meni helposti rikki, ja maali kuivui siinä nopeasti siihen tehtyjen reikien takia. Tinasta valmistetun kierrekorkillisen öljyväriputkilon keksi vuonna 1841 yhdysvaltalainen taidemaalari John G. Rand. Sen ansiosta maali säilyi entistä paremmin, ja maalarit saattoivat alkaa maalata ulkona pidempiä aikoja. Tämä oli tärkeää etenkin impressionisteille. Öljyväriputkilo teki mahdolliseksi myös sen, että taidemaalarit pystyivät nyt käyttämään samassa maalaussessiossa kaikkia värejään, kun aikaisemmin he olivat joutuneet maalaamaan hitaasti väri kerrallaan. Taiteilijoiden värikirjoa laajensivat 1800-luvulla myös kemistien kehittämät uudet pigmentit.


title: Öljyväri

text: Öljyvärit valmistetaan hiertämällä pigmenttijauhetta sideaineena toimivaan kuivuvaan öljyyn. Hiertämisen jälkeen pigmentin jokainen värihiukkanen on öljyn ympäröimä, jolloin maalisekoite on samalla sekä riittävän taipuisaa että riittävän tahmeaa maalaamiseen.


title: Öljyväri

text: Jotkut taiteilijat valmistavat käyttämänsä öljyvärit itse, sillä joitain värejä, kuten hartsiöljystä tehtyjä, ei saa kaupasta. Karmiini, alitsariininpunainen ja lapislatsuli soveltuvat hauraina pigmentteinä käsinvalmistukseen. Koneellisessa valmistuksessa öljyvärin pigmentti voidaan levittää ja päällystää öljyllä käsityötä tasaisemmin. Tällöin öljyä ei jouduta käyttämään liikaa, mikä voisi aiheuttaa kellastumista ja muita haitallisia vaikutuksia. Koneellisesti valmistetut öljyvärit myös säilyvät käsityönä tehtyjä paremmin, ja niiden valikoima on laajempi.


title: Öljyväri

text: Öljyväri saa värinsä väriaineesta eli pigmentistä, joka on kiinteää, yksittäisistä hiukkasista muodostuvaa ainetta. Väriaine on dispergoitava sideaineeseen, kuten öljyyn, ennen kuin sitä voidaan käyttää. Kun öljy on kuivunut, se toimii värihiukkasten sideaineena ja suojaa niitä, liimaa väriaineen maalauspohjaan sekä korostaa värien syvyyttä ja sävykkyyttä. Maaliaineen on oltava koostumukseltaan tasaista niin että jokainen värihiukkanen on erillään ja kokonaan sideainekalvon ympäröimä. Taiteilijat yhdistivät pigmentin öljyyn ennen vanhaan itse hiertämällä esimerkiksi hiertolevyn ja hiertimen avulla. Nykyisin dispergoinnin tekevät erityiset värialan ammattilaiset.


title: Öljyväri

text: Väriaineen öljynimukyky ilmoitetaan lukuna, joka on pienin määrä pellavaöljyä, jonka avulla 100 grammasta väriainetta saadaan koossapysyvä tahna. Jokainen väriaine tarvitsee eri määrän öljyä, sillä pigmenttien öljynimukyky vaihtelee suuresti. Öljyn imeytymiseen vaikuttavat esimerkiksi värihiukkasten muoto, väriaineen ominaispaino sekä väriaineen volyymi. Yli 70-prosenttisen öljysekoitteen tarvitsevat yleensä esimerkiksi poltettu umbra, polttamaton ja poltettu siena, ftalosyaanit, alitsariini, kobolttivärit, kinakridonit ja lamppumusta. Alle 55 prosenttia öljyä tarvitsevat esimerkiksi ultramariini, mangaanisininen ja lyijyvalkoinen. Maalatessa on suositeltavaa välttää vähän öljyä sisältävillä maaleilla maalaamista paljon öljyä sisältävien maalien päälle, sillä se voi johtaa maalin halkeiluun.


title: Öljyväri

text: Öljymaalauksessa sideaineena käytettävät luonnonöljyt saadaan kasvien siemenistä ja hedelmistä. Öljyt jaotellaan kuivuviin, osittain kuivuviin ja kuivumattomiin. Maalaustaiteessa käytetään vain kuivuvia ja osittain kuivuvia öljyjä. Lisäksi käytetään tuoksuvia eteerisiä öljyjä, jotka haihtuvat nopeasti jälkiä jättämättä. Öljy ei kuivuessaan haihdu, vaan se muodostaa kuivan ja kiinteän kalvon absorboimalla ilmasta happea.


title: Öljyväri

text: Suosituin öljy on perinteisesti ollut pellavaöljy, sillä se kuivuu nopeasti. Kylmäpuristettua pellavaöljyä pidetään parempana kuin kuumapuristettua. Myös pähkinäöljyä, unikkoöljyä, auringonkukkaöljyä ja safloriöljyä käytetään. Pähkinäöljyn etu pellavaöljyyn on se, että se on väritöntä ja sopii siten valkoisen värin sideaineeksi kellertävää pellavaöljyä paremmin. Se ei kuitenkaan säily kauan tuoreena ja siihen voi tulla eltaantunut haju. Unikko- ja safloriöljy ovat osittain kuivuvia öljyjä, joten niitä on usein käytetty paitsi sellaisenaan, myös hidastamaan joidenkin väriaineiden nopeaa kuivumista tai paremman koostumuksen saamiseksi.


title: Öljyväri

text: Öljyväreillä maalatessa voidaan käyttää sideaineiden lisäksi maalausnesteitä ja ohenteita, kuten pellavaöljyä, dammarhartsivernissaa ja ranskalaista tärpättiä. Öljyväreihin lisätään usein kuivumista nopeuttavia aineita sekä läpinäkyviä pigmenttejä, jotka parantavat niiden ominaisuuksia kuten sekoitettavuutta. Yleisiä täyteaineita ja sakeuttajia ovat alumiinihydraatti, blanc fixe ja kaoliini.


title: Öljyväri

text: Öljyvärien kuivumisaika vaihtelee noin kahdesta päivästä kahteen viikkoon. Kuivumisaika riippuu sekä pigmentistä että öljystä. Hitaimmin kuivuvia öljyvärejä ovat esimerkiksi atsovärit, kinakridonit ja alitsariini.


title: Öljyväri

text: Ajan myötä maalauksen pinnan pellavaöljykalvossa tapahtuu valosta riippuvia muutoksia. Hajavalossa öljykalvo kovettuu hitaasti ja vaurioituu ja kellastuu vain vähän. Auringonvalossa kalvo kovettuu melko nopeasti ja se vaurioituu jonkin verran. Ultraviolettivalossa öljy kovettuu nopeasti, minkä seurauksena se haurastuu ja vaurioituu vakavasti. Pimeässä kalvo pehmenee ja kellastuu voimakkaasti.


title: Öljyväri

text: Joillain öljyväreillä on käyttöä rajoittavia ominaisuuksia. Alitsariinikarmosiini ja kobolttikeltainen kestävät valoa huonosti. Kobolttikeltainen ei kestä myöskään lämpöä, ja se voi aiheuttaa elimistössä myrkytyksen. Lisäksi etenkin lyijyä sisältävät värit ovat myrkyllisiä.


title: Luettelo Australian avointen naisten nelinpelin voittajista

text: Tämä on luettelo Australian avoimen tennisturnauksen naisten nelinpelin voittajista.


title: Valentino Rossi

text: Valentino Rossi (s. 16. helmikuuta 1979 Urbino, Italia) on italialainen ratamoottoripyöräilijä ja yhdeksänkertainen maailmanmestari. Rossi kilpailee kaudella 2017 MotoGP-luokassa Yamaha Factory Racing -tallissa numerolla 46. Hänen lempinimensä "The Doctor" tulee hänen kylmänviileistä ohituksistaan tärkeissä paikoissa, joissa hän suoranaisesti "leikkaa" tiensä auki. Hän on vasenkätinen. Rossi on voittanut ratamoottoripyöräilyn maailmanmestaruuden yhdeksän kertaa, joista seitsemän viimeisintä (2001–2005, 2008, 2009) 500-kuutioisissa ja MotoGP:ssä. Hän on myös voittanut urallaan yhden maailmanmestaruuden 125-luokassa ja 250-luokassa. Kaudella 2006 Rossi sijoittui hopealle viiden pisteen erolla maailmanmestaruuden voittaneeseen Nicky Haydeniin ja kausilla 2007 ja 2010 pronssille yhden ja 12 pisteen erolla toiseksi sijoittuneeseen Hondalla ajavaan Daniel Pedrosaan. Rossi on menestynyt myös ralliautoilla voitettuaan Monza Rally Show:n viidesti ja Monza Masters' Show:n neljä kertaa.


title: Valentino Rossi

text: Rossi aloitti uransa 125-kuutioisissa kaudella 1996 Scuderia AGV tallin Aprilialla. Hän sijoittui kokonaispisteissä yhdeksänneksi 111 pisteellä häviten edellä olleelle Kazuto Sakatalle vain kahdella pisteellä. Rossi ajoi kauden aikana kahdesti palkintokorokkeelle. Ensin kolmanneksi Itävallassa ja seuraavassa kilpailussa hän otti uransa ensimmäisen voiton Tšekissä. Rossi ajoi samassa kilpailussa myös uransa ensimmäisen paalupaikan. Hän ajoi kahdesti myös neljänneksi Espanjassa ja Italiassa.


title: Valentino Rossi

text: Kaudella 1997 Rossi jatkoi 125-kuutioisissa Aprilialla uudella sponsorilla Nastro Azzurrolla. Hän voitti uran ensimmäisen maailmanmestaruuden 83 pisteen erolla toiseksi tulleeseen Noboru Uedaan. Rossi ajoi viidestätoista kilpailusta kolmetoista kertaa palkintokorokkeelle keskeyttäen vain kerran. Hän voitti kauden aikana yksitoista kilpailua ja ajoi kerran toiseksi Itävallassa ja kerran kolmanneksi Tšekissä. Rossi ajoi viidesti paalupaikalle. Avauskilpailussa Malesiassa, jonka hän myös voitti, sekä Alankomaissa, Imolassa ja Saksassa, joissa Rossi ajoi myös paalulta voittoon.


title: Valentino Rossi

text: Rossi siirtyi kahden kauden jälkeen 250-kuutioisten sarjaan ja jatkoi samassa tallissa Nastro Azzurron sponsoroimana. Hän ajoi heti tulokaskaudellaan toiseksi häviten maailmanmestaruuden Loris Capirossille 23 pisteellä. Rossi keskeytti kauden kaksi ensimmäistä kilpailua, mutta ajoi sen jälkeen kolmesti peräkkäin toiseksi Espanjassa, Italiassa ja Ranskassa. Hän ajoi yhdeksän kertaa palkintokorokkeelle kauden aikana ja voitti viisi kilpailua. Kauden puolessa välissä Rossi voitti Alankomaiden kilpailun, jonka jälkeen hän voitti kauden neljä viimeistä kilpailua, kun Capirossi sijoittui kyseisissä kilpailuissa kolmesti toiseksi ja kerran kolmanneksi.


title: Valentino Rossi

text: Toisella kaudellaan 1999 Rossi ajoi 250-kuutioisten maailmanmestariksi ennen Hondalla ajaneita Tohru Ukawaa ja Loris Capirossia. Rossi ajoi kaksitoista kertaa palkintokorokkeelle voittaen yhdeksän osakilpailua. Hän aloitti kauden keskinkertaisesti ajamalla ensin avauskilpailussa Malesiassa viidenneksi ja sen jälkeen Japanissa seitsemänneksi, kunnes voitti kauden kolmannen kilpailun Espanjassa. Rossi ajoi myös neljä paalupaikkaa Malesiassa, Ranskassa, Alankomaissa ja Saksassa.


title: Valentino Rossi

text: Kaudeksi 2000 Rossi siirtyi ratamoottoripyöräilyn pääluokkaan, jossa hän jatkoi Nastro Azzurron sponsoroimana. Rossi sai käyttöönsä Repsol Hondan käyttämän tehdaspyörän Honda NSR500 ja ajoi heti tulokaskaudellaan toiseksi häviten maailmanmestaruuden Suzukilla ajaneelle Kenny Roberts Jr.'lle. Rossi aloitti edellisten kausien tapaan avauskauden heikosti keskeyttäen kaksi ensimmäistä kilpailua ja kolmannessa hän ajoi sijalle 11. Hän ajoi kauden aikana kymmenen kertaa palkintokorokkeelle, joista kaksi päätyi osakilpailu voittoon Iso-Britanniassa ja Brasiliassa.


title: Valentino Rossi

text: Rossi jatkoi myös kauden 2001 Nastro Azzurron Hondalla ja onnistui voittamaan toisella kaudellaan 500-kuutioisten maailmanestaruuden ennen Yamahalla ajanutta Max Biaggia. Rossi voitti kuudestatoista kilpailusta yksitoista ja ajoi palkintokorokkeelle kolmetoista kertaa. Hän ajoi myös neljä paalupaikkaa kauden aikana. Rossi ajoi kauden kolmessa ensimmäisessä kilpailussa voittoon ja Ranskassa kolmanneksi, kunnes joutui keskeyttämään Italiassa. Rossi ajoi tämän jälkeen kolmesti palkintokorokkeelle peräkkäin, kunnes jäi seitsemänneksi Saksassa. Hän varmisti mestaruuden voittamalla kauden neljä viimeistä kilpailua, kun Biaggi keskeytti puolet ja ajoi kerran toiseksi ja kolmanneksi.


title: Valentino Rossi

text: Kaudeksi 2002 ratamoottoripyöräilyn pääsarjaa muutettiin 500-kuutioisista kaksitahtipyöristä 990-kuutioisiin nelitahtipyöriin. Rossi siirtyi Repsol Hondan talliin ja sai tallikaverikseen Tohru Ukawan, joka ajoi toista kauttaan Hondan tehdastallissa sijoittuen edelliskaudella kymmenenneksi. Rossi voitti MotoGP historian ensimmäisen maailmanmestaruuden ylivoimaisesti 140 pisteen erolla toiseksi tulleeseen Max Biaggiin, jonka kanssa hän oli taistellut mestaruudesta myös edellisellä kaudella. 16 kilpailusta Rossi ajoi voittoon yksitoista kertaa ja palkintokorokkeelle viisitoista kertaa keskeyttäen vain kerran Tšekissä. Hän voitti kauden aikana seitsemän kilpailua peräkkäin ja yhdeksän kertaa peräkkäin palkintokorokkeelle. Rossi ajoi seitsemän kertaa paalupaikalle, joista hän ajoi kuudesti paalulta voittoon.


title: Valentino Rossi

text: 2003 Rossi jatkoi Hondalla ja saavutti uransa viidennen maailmanmestaruuden ja samalla toisen MotoGP:ssä. Hän ajoi kaikissa kuudessatoista kilpailussa palkintokorokkeelle ja rikkoi edelliskauden piste-ennätyksensä kahdella pisteellä. Rossi voitti mestaruuden 80 pisteen erolla Sete Gibernauhun, joka ajoi Gresini Racingin Hondalla, kun taas Rossin tallikaverina ollut Nicky Hayden sijoittui tulokaskaudellaan viidenneksi. Rossi voitti kauden aikana yhdeksän kilpailua ja ajoi kauden aikana kahdesti kolme voittoa peräkkäin. Paalupaikkoja hän ajoi yhdeksän, joista Rossi ajoi voittoon seitsemän kertaa.


title: Valentino Rossi

text: Rossin sopimuksen päätyttyä kauden 2003 jälkeen Hondalla hän halusi etsiä uutta haastetta saaden osittain kritiikkiä menestyksensä olleen enemmän parhaan pyörän ansiosta, kuin ajotaitojen. Rossi allekirjoitti kahden kauden sopimuksen Yamahan tehdastallin kanssa ja aloitti tammikuussa 2004 testit Yamaha YZR-M1 pyörällä. Hän sai tallikaverikseen Carlos Checan, joka oli ajanut tallissa sen perustamisesta lähtien kaudesta 1999. Parhaimmillaan Checa oli sijoittunut viidenneksi kaudella 2003. Rossi ajoi uudessa tallissa heti avauskaudellaan maailmanmestariksi 47 pisteen erolla jälleen toiseksi tulleeseen Sete Gibernauhun, joka jatkoi Hondalla. Rossi ajoi kuudestatoista kilpailusta palkintokorokkeelle yksitoista kertaa, joista yhdeksän hän voitti. Rossi ajoi kahdesti kolme kilpailua peräkkäin voittoon. Hän ajoi myös viidesti paalupaikalle, joista neljästä Rossi ajoi suoraan voittoon. Kauden aikana Rossin heikon sijoitus oli neljäs, jonka hän ajoi kolmesti Espanjassa, Ranskassa ja Saksassa.


title: Valentino Rossi

text: Kaudeksi 2005 Rossi sai uuden tallikaverin Colin Edwardsista, joka siirtyi Gresinin Hondalta Yamahalle. Edwards oli ajanut ennen nykyistä kautta kaksi kautta MotoGP:ssä ja sijoittui toisella kaudellaan viidenneksi. Rossi sitä vastoin ajoi viidennen perättäisen mestaruutensa MotoGP luokassa ja toisen Yamahalla. Hän ajoi viime kauteen nähden paremmin kerätessään 367 pistettä jättäen mestaruustaistelussa toiseksi Marco Melandriin 47 pisteen erolla. Rossi ajoi voittoon yksitoista kertaa, joista viisi hän ajoi peräkkäin. Hän ajoi myös yksitoista kertaa peräkkäin palkintokorokkeelle, kunnes hänen putki katkesi keskeytykseen Japanissa. Rossi ajoi palkintokorokkeelle kuusitoista kertaa 17 kilpailusta. Paalupaikkoja hän saavutti viisi, joista hän ajoi jokaisesta voittoon.


title: Valentino Rossi

text: 2006 Rossi ja Colin Edwards jatkoivat Yamahalla, joka sai uudeksi sponsorikseen camel tupakkayhtiön. Yamahan uusi YZR-M1 osoittautui hieman heikommaksi, kuin edelliskauden pyörä, vaikka Rossi keskeytti kauden aikana kolmesti ja Edwards vain kerran. Rossin viiden peräkkäisen mestaruusvuoden putki sai päätöksen, kun hän sijoittui toiseksi MM-pisteissä. Rossi hävisi Hondalla ajaneelle Nicky Haydenille viiden pisteen erolla mestaruuden. Rossi voitti kauden aikana viisi kilpailua, mutta ajoi epätasaisemmin, kuin Hayden, joka voitti kauden aikana vain kaksi kilpailua. Rossi ajoi kymmenen kertaa palkintokorokkeelle ja viidesti paalupaikalle. Hän ajoi vain kerran paalulta voittoon Kataloniassa, kun Tšekissä ja Portugalissa Rossi sijoittui toiseksi ja kauden päätöskilpailussa Rossi jäi sijalle 13.


title: Valentino Rossi

text: Kaudella 2007 Yamaha vaihtoi Camel sponsorinsa Fiatiin ja Rossi ajoi MM-pisteissä kolmanneksi hävittyään mestaruuden voittaneelle Casey Stonerille 126 pistettä ja vain yhdellä pisteellä toiseksi tulleeseen Daniel Pedrosaan. Kauden merkittävin ero syntyi uuden rengassäännön myötä, joka suosi enemmän Bridgestonea käyttäneitä talleja, kuten Ducatia, kun taas toiset kärkitallit Honda ja Yamaha käyttivät Michelin renkaita, jotka olivat hyviä vain tietyillä radoilla. Edwards jatkoi Rossin tallikaverina, kuten kahtena edellisenä kautena, mutta ajoi MM-pisteissä yhdeksänneksi ja ajoi kauden aikana vain kahdesti palkintokorokkeelle. Rossi sen sijaan voitti kauden aikana neljä kilpailua ja ajoi kahdeksan kertaa palkintokorokkeelle. Hän ajoi neljä paalupaikkaa, mutta ei ajanut niistä kertaakaan voittoon, vaan ajoi muun muassa kolmesti toiseksi.


title: Valentino Rossi

text: Kaudella 2008 Rossi ajoi uransa kuudennen maailmanmestaruuden MotoGP:ssä ja kaiken kaikkiaan kahdeksannen mestaruutensa. Rossi voitti mestaruuden 93 pisteen erolla Casey Stoneriin, joka oli voittanu edellisvuonna mestaruuden. Rossi ajoi kauden 18:sta kilpailusta 16 kertaa palkintokorokkeelle, joista voittoja oli yhdeksän. Hän ajoi parhaimmillaan viisi kilpailua peräkkäin voittoon. Rossi ajoi myös yhdeksän kertaa peräkkäin palkintokorokkeelle kauden kymmenennestä kilpailusta aina kauden päätökseen. Sitä ennen Rossi oli ajanut Assenissa sijalle 11, joka oli hänen kauden heikoin sijoitus. Rossin tallikaverina oli MotoGP:ssä tulokaskauttaan ajanut Jorge Lorenzo, joka oli sitä ennen voittanut kaksi kertaa peräkkäin 250-kuutioisten maailmanmestaruuden. Lorenzo sijoittui MM-pisteissä neljänneksi.


title: Valentino Rossi

text: Rossi jatkoi mestaruusputkeaan voittamalla myös kaudella 2009, tällä kertaa hänen pahin kilpailija oli tallikaveri Lorenzo, joka ajoi MotoGP:ssä ja Yamahalla toista kauttaan häviten mestaruuden 45 pisteen erolla. Rossi ajoi kauden 17:stä kilpailusta kolmetoista kertaa palkintokorokkeelle. Hän voitti vain kuusi kilpailua ja ajoi seitsemän kertaa paalupaikalle. Hän onnistui ajamaan palkintokorokkeelle viidesti peräkkäin ja keskeytti kauden aikana vain kerran, kun tallikaveri Lorenzo keskeytti neljä kertaa.


title: Valentino Rossi

text: Kaudella 2010 Rossi aloitti kauden hyvin ajamalla kolmessa ensimmäisessä kilpailussa palkintokorokkeelle. Hän muun muassa voitti kauden avauskilpailun ja oli MM-pisteissä toinen tallikaveri Lorenzon jälkeen. Rossi kuitenkin loukkaantui, kun hän mursi sääriluunsa 5. kesäkuuta Italian Mugellossa lauantai-harjoituksissa., minkä takia hän joutui luopumaan maailmanmestaruustaistosta oltuaan neljästä kilpailusta sivussa. Rossi palasi radalle Sachsenringillä ollen siellä neljäs. Rossin vauhti alkoi pikkuhiljaa parantua, mistä seurauksena oli Malesiassa kauden toinen voitto. Tšekin GP:n aikoihin Rossi oli ilmoittanut siirtyvänsä Ducatille kaksivuotisella sopimuksella. Hän ajoi lopulta yhteensä kymmenen kertaa palkintokorokkeelle ja kauden loppupisteissä Rossi oli kolmas Jorge Lorenzon ja Dani Pedrosan jälkeen.


title: Valentino Rossi

text: Rossin ensimmäinen kausi Ducatilla oli heikko. Pyörä ei ollut tarpeeksi kilpailukykyinen ja Rossi jäi MM-pisteissä seitsemänneksi. Hänen tallikaverinaan oli Nicky Hayden, jonka kanssa Rossi ajoi edellisen kerran samassa tallissa Hondalla kaudella 2003. Hayden sijoittui heti Rossin jälkeen kahdeksanneksi MM-pisteissä ja otti kauden aikana yhden palkintokorokesijan ennen Rossia. Rossi ajoi kauden aikan myös yhden palkintokorokesijan Ranskassa, sekä sitä ennen yhden nopeimman kierrosajan Espanjassa. Hän ajoi myös Assenissa kerran neljänneksi lähdettyään yhdennestätoista ruudusta.


title: Valentino Rossi

text: Kaudella 2012 Rossi ei edelleenkään saanut pyörästä mieleistään ja sijoittui MM-pisteissä kuudenneksi. Rossi onnistui kuitenkin parantamaan tuloksia ja ajoi kahdesti palkintokorokkeelle ollen toinen Ranskassa ja San Marinossa. Hän ajoi myös yhden nopeimman kierrosajan Ranskassa. Rossi ilmoitti palaavansa kauden päätyttyä takaisin Yamahan tehdastalliin kaudeksi 2013.


title: Valentino Rossi

text: Rossi palasi takaisin Yamahan tehdastalliin kahden vuoden sopimuksella ja jatkoi Lorenzon tallikaverina, joka oli ajanut Yamahalla vuodesta 2008 lähtien. Rossi sijoittui kaudella 2013 MM-pisteissä neljänneksi, kun tallikaveri Lorenzo sijoittui toiseksi. Rossi voitti kauden aikana yhden kilpailun Assenissa, jossa hän ajoi myös kilpailun nopeimman kierrosajan ja ajoi kauden aikana kuudesti palkintokorokkeelle. Rossi ajoi parhaimmillaan kolme kilpailua peräkkäin palkintokorokkeelle Assenin voiton jälkeen hän oli kahdesti kolmas Saksan ja Yhdysvaltain kilpailuissa. Rossi ajoi tämän jälkeen neljä kertaa peräkkäin neljänneksi.


title: Valentino Rossi

text: Ensimmäisen paluu kauden jälkeen Rossi pääsi takaisin omalle tasolleen ja sijoittui kauden 2014 MM-sarjassa toiseksi häviten maailmanmestaruuden voittaneelle Marc Marquezille 67 pisteen erolla. Rossin tallikaveri Lorenzo sijoittui sitä vastoin kolmanneksi. Rossi voitti kauden aikana vain kaksi kilpailua kauden lopulla San Marinossa ja Australiassa. Hän ajoi kuitenkin kauden 18:sta kilpailusta 13 kertaa palkintokorokkeelle, joista pisin putki oli neljä kilpailua peräkkäin kolmen parhaan joukossa. Sitä vastoin mestaruuden voittanut Marquez onnistui voittamaan kauden kymmenen ensimmäistä kilpailua peräkkäin, joka antoi tuntuvan etumatkan pisteissä muihin kuljettajiin nähden.


title: Valentino Rossi

text: Kaudella 2015 Rossi oli jo lähellä voittaa uransa kymmenennen mestaruuden, mutta menetti sen viimeissä kilpailussa, jonka myötä hän hävisi maailmanmestaruuden voittaneelle tallikaverilleen Jorge Lorenzolle viidellä pisteellä. Rossi johti MM-pisteissä Lorenzoa ennen viimeistä kilpailua ja hänen olisi pitänyt sijoittui vähintään toiseksi, jotta olisi varmistanut mestaruuden. Rossi sai kuitenkin toiseksi viimeisen kilpailun jälkeen rangaistuksen, jonka johdosta hän joutui aloittamaan viimeisen kilpailun Valenciassa viimeisestä lähtöruudukosta. Kilpailutuomaristo katsoi Rossin kilpailun aikana potkaisseen tahalleen Marc Marquezin ulos radalta, joka joutui keskeyttämään, kun Rossi itse ajoi kolmanneksi. Hän ajoi kauden aikana 18:sta kilpailusta peräti 15 kertaa palkintokorokkeelle ja saavutti yhden paalupaikan Assenissa. Rossi voitti kauden aikana neljä kilpailua Qatarissa, Argentiinassa, Hollannissa ja Britanniassa. Hän onnistui ajamaan myös 12 kilpailua peräkkäin palkintokorokkeelle, kunnes putki katkesi kauden 13. kilpailussa, San Marinossa, jossa hän sijoittui viidenneksi.


title: Valentino Rossi

text: Rossi ajoi kaudella 2016 kolmannen kerran peräkkäin MM-pisteissä toiseksi häviten nyt maailmanmestaruuden Marc Márquezille 49 pisteen erolla. Rossi nousi kauden aikana takaisin kakkospaikalle ohi Lorenzon ja keräsi kauden 18:sta kilpailusta kymmenen palkintokorokesijoistusta, joista kaksi oli voittoja. Hän voitti Espanjan ja Katalonian kilpailut. Rossi joutui keskeyttämään kauden aikana neljästi, joista yksi johtui moottoririkosta ja kolme ulosajosta. Hän ajoi myös parhaimmillaan neljä kertaa peräkkäin palkintokorokkeelle. Paalupaikkoja Rossi keräsi kolme, jotka tulivat Espanjassa, Italiassa ja Japanissa. Ainoastaan Espanjassa hän onnistui ajamaan paalulta voittoon, kun Italiassa ja Japanissa Rossi joutui keskeyttämään.


title: Valentino Rossi

text: Rossi aloitti kauden 2017 vahvasti ajettuaan kolmessa ensimmäisessä kilpailussa palkintokorokkeelle ensin Qatarissa kolmanneksi ja sen jälkeen toiseksi Argentiinassa ja Yhdysvalloissa. Hän ajoi uransa 300:nen kilpailun MotoGP-luokassa Britannian kilpailussa elokuussa 2017. Hän johti kilpailua 18. kierroksen verran, kunnes menetti johtonsa kaksi kierrosta ennen maalia ja sijoittui kolmanneksi.


title: Valentino Rossi

text:
Rossista kaavailtiin Ferrari-tallin Formula 1 -kuljettajaa, ja hän ajoi tallin autolla lupaavia testiaikoja. Rossi jopa neuvotteli sopimuksesta Ferrarin kanssa, mutta päätti kuitenkin jatkaa MotoGP-sarjassa ajamista.
Formulan testaamisen lisäksi Rossi on testannut DTM-autoa.


title: Valentino Rossi

text: Rossi on ajanut kilpaa rallissa vuodesta 1997 lähtien, jolloin hän ajoi ensimmäisen kerran Monza Rally Show:ssa Renault Mégane Maxilla. Kilpailussa ajetaan yhdeksän erilaista rataa, jotka on rakennettu Monzan F1-radalle.


title: Valentino Rossi

text: 1998 Rossi oli toista kertaa mukana Monza Rally Show:ssa tällä kertaa Ford Escortilla, mutta joutui keskeyttämään.


title: Valentino Rossi

text: 1999 Rossi saavutti parhaimman tuloksen ajettuaan Monza Rally Show:ssa kahdeksanneksi hävittyään voittajan kokonaisajalle 1:06 sekuntia. Hän ajoi sarjassa Subaru Impreza S4 WRC 1998 mallilla.


title: Valentino Rossi

text: 2000 Rossin menestys Monza Rally Show:ssa jäi lyhyeksi keskeytettyään Subaru Imprezalla jo ensimmäisellä erikoiskokeella. Samassa rallissa oli mukana myös Jean Alesi samalla autolla, mutta hänkin joutui keskeyttämään.


title: Valentino Rossi

text: Rossi piti välivuoden rallista 2001 ja kilpaili MM-rallissa 2002 ja Monza Rally Show:ssa 2003, jossa hän sijoittui seitsemänneksi Toyota Corollalla.


title: Valentino Rossi

text: 2004 Rossi saavutti kolmannen sijan Toyota Corollalla Monza Rally Show:ssa hävittyään voittajalle Rinaldi Capellolle 47.2 sekuntia.


title: Valentino Rossi

text: 2005 Rossi voitti Italiassa ajettavan Monza Masters' Show:n Subaru Imprezalla. Sitä vastoin Monza Rally Show:ssa Rossi sijoittui nyt toiseksi hävittyään voittajalle Rinaldi Capellolle 5.6 sekuntia.


title: Valentino Rossi

text: 2006 hän voitti Monza Masters' Show:n toista kertaa urallaan ja ensimmäisen kerran Monza Rally Show:n. Kummallakin kerroilla Rossi ajoi Ford Focusilla.


title: Valentino Rossi

text: Hän oli mukana MM-rallin kaudella 2002, jolloin Rossi ajoi Peugeot 206:lla kauden päätöskilpailussa Britanniassa, mutta joutui keskeyttämään.


title: Valentino Rossi

text: Seuraavan kerran Rossi nähtiin rallin parissa kaudella 2006 Subaru Imprezalla.. Hän ajoi kauden aikana vain yhden kilpailun Uuden-Seelannin ralli, jossa Rossi sijoittui yhdenneksitoista. Hän oli parhaimmillaan yhdennentoista erikoiskokeella seitsemäs ja tuossa vaiheessa kokonaiskilpailussa 13.


title: Valentino Rossi

text: 2008 Rossi ajoi yhden kilpailun Fordilla Britannian rallissa, jossa hän sijoittui 12:nneksi. Rossi oli parhaimmillaan erikoiskokeilla 17 ja 19 sijalla yksitoista, joiden myötä hän nousi kokonaisrallin tuloksissa sijalle 12.


title: Rupia

text: Rupia (₨ tai Rs.) on yleinen rahan nimi Etelä-Aasiassa. Se on käytössä muun muassa Intiassa, Pakistanissa, Sri Lankassa, Nepalissa, Mauritiuksella, Indonesiassa ja Seychelleillä. Intian ja Pakistanin rupia jakaantuu sataan paisaan.


title: Rupia

text: Sanan alkuperä on sanskritissa, ja se tarkoittaa hopearahaa.


title: Josef Suk

text: Josef Suk (4. tammikuuta 1874 Krečovice – 29. toukokuuta 1935 Benešov) oli tšekkiläinen säveltäjä ja viulisti. Hänen tuotantoonsa kuuluu muun muassa sinfonia "Asrael" (1906), kaksi jousikvartettoa, kaksi pianotrioa, sinfonisia runoja, kuoroteoksia ja näyttämömusiikkia. Nuoruudessaan Suk toimi toisen viulun soittajana aikoinaan erinomaisesta yhteissoitostaan kuuluisassa Böömiläisessä jousikvartetissa.


title: Josef Suk

text: Suk opiskeli vuosina 1885-1892 Prahan konservatoriossa Antonín Dvořákin johdolla. Vuonna 1898 Suk meni naimisiin Dvořákin tyttären kanssa. Vuodesta 1922 lähtien hän toimi opettajana Prahan konservatoriossa. Hän opetti muun muassa Bohuslav Martinůa. Sävellyksissään Suk noudatti aluksi appensa Dvořákin tyylisuuntaa, mutta siirtyi myöhemmissä teoksissaan modernimpaan ilmaisuun. Suk kuoli Benešovissa vuonna 1935.


title: Josef Suk

text: Suk voitti Los Angelesin olympiakisojen taidelajeissa hopeaa vuonna 1932.


title: Josef Suk

text: Sukin samanniminen lapsenlapsi Josef Suk (s. 8. elokuuta 1929) on menestynyt itsekin viulistina ja oli vuonna 1951 perustamassa Suk-trioa.


title: 102 dalmatialaista

text: 102 dalmatialaista on vuonna 2000 ensi-iltansa saanut Kevin Liman ohjaama elokuva, joka on jatko-osa elokuvalle "101 dalmatialaista" (1996).


title: 102 dalmatialaista

text:
Tohtori Pavlov on onnistunut parantamaan kolme vuotta vankilassa viettäneen Cruella de Vilin. Cruellalla oli elokuvassa "101 dalmatialaista" pakkomielteenä dalmatiankoirista tehty turkki. Hänet on saatu rokotteen avulla pitämään koirista. Ehdonalaisvalvoja Cloe Simon saa Cruellan asiakkaakseen. Cloe Simon ei ole innoissaan tästä, koska Cloen koira "Lakritsi" (engl. "Dipstick" ) joutui kärsimään Cruellan tempauksista eikä Cloe usko Cruellan todellisuudessa parantuneen. Kiltiksi luultu Cruella muuttuu pahaksi, kun Big Benin lyönnit palauttavat hänen aivojensa hermoradat entisille paikoilleen. Cruella tapaa ranskalaisen muotisuunnittelija Jean-Pierre Le Peltin, ja tästä alkaa heidän yhteinen uransa muotialalla. Saadakseen turkiksia heidän on jälleen napattava dalmatialaisia. Myös Cloen koirat napataan. Kevin Shepherdin (Ioan Gruffudd), Westministerin koirakodin perustajan, avulla koirat pääsevät takaisin kotiin ja Cruella suljetaan takaisin vankilaan. Tarinassa on mukana täplätön dalmatialainen Lumipallo, koirana itseään pitävä papukaija Papunen ja muita eläimiä.
Elokuva tuotti avausviikonloppunaan 19 883 351 dollaria. Yhteensä elokuva tuotti Yhdysvalloissa 66 957 026 dollaria ja maailmanlaajuisesti 116 654 745 dollaria. Anthony Powellin tekemä puvustus oli ehdolla parhaan puvustuksen Oscar-palkinnon saajaksi.


title: Gymnasiet Lärkan

text: Gymnasiet Lärkan on ruotsinkielinen lukio Helsingin Etelä-Haagassa Eliel Saarisen tien vieressä ja Huopalahden aseman lounaispuolella. Koulussa on noin 420 oppilasta (lukuvuonna 2015–2016). Se sijaitsee samassa rakennuksessa Hoplaxskolan Haga-enheten (Huopalahdenkoulun Haaga-yksikkö) kanssa.


title: Gymnasiet Lärkan

text: Gymnasiet Lärkan on muun muassa Yleisradion ja MTV3:n lukiovertailujen mukaan ylioppilaskirjoituksissa parhaiten pärjännyt ruotsinkielinen lukio Suomessa, ja maanlaajuisesti koulu on ollut yleensä kärkikymmenikössä. Lärkanilla on myös perinteisesti korkea keskiarvoraja; vuonna 2010 opiskelupaikan saamiseen tarvittiin vähintään 8,8:n peruskoulutodistuksen keskiarvo.


title: Gymnasiet Lärkan

text: Lärkan perustettiin Nya svenska läroverket -nimisenä yksityisenä poikakouluna vuonna 1882. Perustajat olivat professori Axel Olof Freudenthal, dosentti Magnus Gottfrid Schybergson ja uskonnonopettaja Karl Theodor Broberg, joista viimeksi mainittu toimi vuoden ensimmäisenä rehtorina. Koulu oli Suomen johtavia yksityiskouluja koko autonomian ajan lopun. Se toimi 1887–1962 Kaisaniemenpuiston laidalla osoitteessa Mikonkatu 25. Sen jälkeen valmistui entisen oppilaan, Woldemar Baeckmanin suunnittelema uusi koulurakennus Etelä-Haagan Isonnevantielle. Koulu muuttettiin yhteiskouluksi 1971. Peruskouluun siirtymisen yhteydessä syksyllä 1977 Nya svenska läröverket kunnallistettiin ja yhdistettiin samalla niin ikään kunnallistetun Munksnäs svenska samskolan kanssa, jolloin syntyi nykyinen Gymnasiet Lärkan. Keskikoulut yhdistettiin ja se sijoitettiin Munkkiniemeen yläasteeksi nimelle Munksnäs högstadieskola.


title: Tim Duncan

text: Timothy Theodore Duncan eli Tim Duncan (s. 25. huhtikuuta 1976 Christiansted, Yhdysvaltain Neitsytsaaret) on kilpauransa lopettanut yhdysvaltalainen koripalloilija, joka pelasi koko ammattilaisuransa NBA-joukkue San Antonio Spursissa. Duncania pidetään yleisesti yhtenä historian parhaista isoista laitahyökkääjistä.


title: Tim Duncan

text: Duncan voitti NBA:n mestaruuden viisi kertaa (1999, 2003, 2005, 2007 ja 2014), ja hänet valittiin kolmesti . Vuosina 2002 ja 2003 Duncan valittiin sarjan . Hänet valittiin lukuisia kertoja myös NBA:n puolustustähdistöön, tähdistöjoukkueeseen ja tähdistöotteluun.


title: Tim Duncan

text: Duncan jäi tammikuussa 2016 Houston Rocketsia vastaan pisteittä ensimmäisen kerran 19-vuotisella NBA-urallaan.


title: Tim Duncan

text: Duncan pelasi olympiapronssia saavuttaneessa Yhdysvaltain joukkueessa Ateenan olympialaisissa 2004.


title: Tim Duncan

text: Duncan ilmoitti heinäkuussa 2016 lopettavansa pelaajauransa.


title: Superjoukko

text: Superjoukot koostuvat monista galaksijoukoista. Superjoukot muodostavat avaruuteen niin sanottuja seinämiä, jotka muodostavat maailmankaikkeuteen saippuavaahtomaisen rakenteen. Toisin sanoen seinämät ovat kuin saippuakuplien reunoja, joiden keskelle jää paljon tyhjää tilaa, missä ei ole galakseja. Oma galaksimme, linnunrata, kuuluu paikallinen ryhmä -nimiseen galaksijoukkoon, joka puolestaan kuuluu Laniakean superjoukkoon.


title: Michael Phelps

text: Michael Fred Phelps II (s. 30. kesäkuuta 1985 Baltimore, Maryland) on yhdysvaltalainen uimari ja kaikkien aikojen menestyksekkäin olympiaurheilija.


title: Michael Phelps

text: Phelpsillä on yhteensä 28 olympiamitalia, joista 23 on kultaista. Phelpsin olympiavoittojen määrä on nykyaikaisten olympialaisten ennätys kaikki lajit huomioiden. Hän on myös eniten kultamitaleja (kahdeksan Pekingissä 2008) ja eniten mitaleita yksissä olympialaisissa voittanut urheilija (kahdeksan, jakaa ennätyksen Aleksandr Ditjatinin kanssa). Phelps on yltänyt tähän saavutukseen kahdesti, ensin Ateenassa 2004 ja sitten Pekingissä 2008.


title: Michael Phelps

text: Tämän lisäksi Phelpsillä on ennätykselliset 26 maailmanmestaruutta ja kaikkiaan 33 MM-mitalia pitkältä radalta sekä yksi MM-kulta lyhyeltä radalta. Phelps on tehnyt uransa aikana 39 maailmanennätystä. "Swimming World" -lehti on nimennyt Phelpsin vuoden uimariksi viidesti vuosina 2003, 2004, 2006, 2007 ja 2008.


title: Michael Phelps

text: Phelpsiä on valmentanut uran alusta asti Bob Bowman.


title: Michael Phelps

text: Osallistuessaan vuoden 2000 Sydneyn olympialaisiin Phelpsistä tuli 15-vuotiaana Yhdysvaltain historian nuorin olympiauimari. Hän ui 200 metrin perhosuinnissa viidenneksi. Viisi kuukautta olympialaisten jälkeen Phelps rikkoi maailmanennätyksen samassa lajissa uintihistorian nuorimpana 15 vuoden ja yhdeksän kuukauden iässä. Maailman paras urheilija (Ilta-Sanomat/AP 2.4.2007, s. 3


title: Michael Phelps

text: Myöhemmin Phelps rikkoi oman ennätyksensä Japanissa uinnin maailmanmestaruuskilpailuissa (1.54,58). Vuonna 2002 Yhdysvaltain mestaruuskisoissa Phelps rikkoi maailmanennätyksen 400 metrin sekauinnissa parantaen sitä useaan otteeseen parhaan ajan ollessa 4.08,41 vuodelta 2004. 200 metrin sekauinnin maailmanennätyksen hän rikkoi vuonna 2003 uidessaan 1.56,04.


title: Michael Phelps

text:
Phelps voitti Ateenan olympialaisissa vuonna 2004 kuusi kultaa ja kaksi pronssia.
Phelps kilpaili Ateenan olympialaisissa kahdeksassa lajissa yrittäen rikkoa Mark Spitzin ennätyksen ja voittaa joka lajista kultaa. Phelps osallistui viiteen henkilökohtaiseen lajiin ja kolmeen viestiin. Lajit olivat 200 metrin vapaauinti, 100 metrin perhosuinti, 200 metrin perhosuinti, 200 metrin sekauinti, 400 metrin sekauinti, 4 × 100 metrin vapaauintiviesti, 4 × 200 metrin vapaauintiviesti ja 4 × 100 metrin sekauintiviesti. Phelps voitti kuusi kultaa kun hän jäi pronssille 200 metrin vapaauinnissa ja Yhdysvaltain joukkue jäi yllättäen pronssille 4 × 100 metrin vapaauintiviestissä. Jos Phelps olisi voittanut kahdeksan kultaa, hän olisi saanut sponsoriltaan Speedolta miljoona dollaria.


title: Michael Phelps

text: Australian Melbournen uinnin maailmanmestaruuskilpailuissa 2007 Phelps voitti ennätykselliset seitsemän kultaa. Lisäksi Phelps rikkoi neljä maailmanennätystä 200 metrin sekauinnissa (1.54,98), 200 metrin perhosuinnissa (1.52,09), 200 metrin vapaauinnissa (1.43,86) ja 400 metrin sekauinnissa (4.06,22). Phelpsin unelma kahdeksan kultamitalin voittamisesta kaatui, kun Yhdysvaltain joukkue hylättiin 4 × 100 metrin sekauinnin alkuerissä vaihtorikon takia.


title: Michael Phelps

text: Lehdistö asetti Phelpsin tavoitteeksi Pekingin olympialaisiin 2008 voittaa kahdeksan kultaa, mikä olisi uusi ennätys. Aikaisempaa ennätystä piti hallussaan Mark Spitz joka voitti seitsemän kultaa Münchenissä 1972.


title: Michael Phelps

text: Phelps lunasti lehdistön odotukset voittamalla kahdeksan kultamitalia, joista seitsemän tuli maailmanennätysajalla ja yksi olympiaennätysajalla. Mitaleista viisi oli henkilökohtaista ja kolme joukkuemitalia.


title: Michael Phelps

text: Phelpsin kultamitalimatkat olivat 200 m vapaauinti, 100 m perhosuinti, 200 m perhosuinti, 200 m sekauinti, 400 m sekauinti, 4 × 100 m vapaauintiviesti, 4 × 200 m vapaauintiviesti, 4 × 100 m sekauintiviesti.


title: Michael Phelps

text: Phelps voitti Lontoon olympialaisissa 2012 neljä kultaa ja kaksi hopeaa. Hänen olympialaisten kokonaissaldokseen tuli näin ollen 18 kultaa, 2 hopeaa ja 2 pronssia eli yhteensä 22 mitalia, joilla hän on sekä eniten olympiakultia että olympiamitaleita kerännyt urheilija.


title: Michael Phelps

text: Phelps ilmoitti lopettavansa uransa Lontoon olympialaisiin tehden kuitenkin paluun kilparadoille keväällä 2014.


title: Michael Phelps

text: Rion olympialaisissa Phelps voitti kultaa 200 metrin perhosuinnissa, 200 metrin sekauinnissa, 4 × 100 metrin vapaauintiviestissä, 4 × 200 metrin vapaauintiviestissä ja 4 x 100 metrin sekauintiviestissä. 100 m perhosuinnista Phelps saavutti hopeaa.


title: Michael Phelps

text: Phelpsilla on kaksi vanhempaa sisarta, Whitney ja Hilary. Kummatkin sisaret ovat myös uimareita. Phelps valmistui high schoolista vuonna 2003. Vuonna 2005 hän meni opiskelemaan Michiganin yliopistoon, jossa hän opiskeli urheilumarkkinointia. Phelpsia sponsoroivat Speedo, Visa, Omega, Power Bar ja Matsunichi.


title: Michael Phelps

text: Phelps syyllistyi rattijuopumukseen marraskuussa 2004 ja sai teosta puolentoista vuoden ehdollisen vankeusrangaistuksen sekä yhteiskuntapalvelua. Helmikuussa 2009 julkisuuteen levisi valokuva Phelpsistä polttamassa vesipiippua, mikä tulkittiin julkisuudessa kannabiksen käytöksi. Hän sai Yhdysvaltain uintiliitolta kolmen kuukauden kilpailukiellon ja menetti sponsorisopimuksensa Kellogg’sin kanssa, mutta teki paluun toukokuussa 2009. Syyskuussa 2014 Phelps jäi uudelleen kiinni rattijuopumuksesta ja tuomittiin urheilullisena rangaistuksena kuuden kuukauden kilpailukieltoon sekä menettämään paikkansa Yhdysvaltain joukkueessa vuoden 2015 uinnin MM-kilpailuissa.


title: Michael Phelps

text: Kesällä 2017 Phelpsin kerrottiin uivan kilpaa valkohain kanssa Discovery Channelin järjestämässä tapahtumassa. Kanavan mainostama tapahtuma kuitenkin paljastui huijaukseksi ja todellisuudessa Phelps ui tietokonesimulaatiota vastaan.


title: Anodisointi

text: Anodisointi eli eloksointi (vanha termi) on metallien pintakäsittely, joka lisää metallien luontaista korroosionkestävyyttä ja kestoikää. Anodisoitu pinta on kova ja kulutusta kestävä. Anodisointi parantaa myös kappaleen ulkonäköä ja anodisoitu pinta on helppo pitää puhtaana.


title: Anodisointi

text: Anodisoinnilla voidaan estää alumiinin korroosio esimerkiksi merivedelle alttiissa osissa. Kappale upotetaan anodisointiliuokseen ja sähkövirran avulla sen pinnalle kasvatetaan suojaava oksidikerros. Pinta voidaan samalla värjätä lisäämällä oksidikerrokseen erilaisia väriaineita. Yksi vanhimmista anodisointimenetelmistä on musta-anodisointi, jota käytetään muun muassa satelliittien lämpötilaa säätelevänä pintakäsittelynä.


title: Luettelo Australian avointen sekanelinpelin voittajista

text: Tämä on luettelo Australian avoimen tennisturnauksen sekanelinpelin voittajista.


title: Peyton Manning

text: Peyton Williams Manning (s. 24. maaliskuuta 1976 New Orleans, Louisiana) on yhdysvaltalainen uransa lopettanut amerikkalaisen jalkapallon pelaaja, pelipaikaltaan pelinrakentaja. Manning edusti ammattilaisurallaan NFL-lligan Indianapolis Coltsia sekä Denver Broncosia.


title: Peyton Manning

text: Manning oli vuoden 1998 NFL:n varaustilaisuuden ensimmäinen varaus ja voitti Super Bowlin urallaan kahdesti, 2006 ja 2015.


title: Peyton Manning

text: Manning ilmoitti lopettavansa uransa kauden 2015 jälkeen.


title: Peyton Manning

text: Manningin isä Archie Manning on myös entinen pelinrakentaja, joka pelasi vuosina 1971–1982 New Orleans Saintsissä, 1982–1983 Houston Oilersissa sekä 1983–1984 Minnesota Vikingsissa. Lisäksi hänen pikkuveljensä Eli Manning pelaa NFL:ssä New York Giantsin joukkueessa. Eli valittiin Super Bowl XLII:n arvokkaimmaksi pelaajaksi vuonna 2008 ja Super Bowl XLVI:n arvokkaimmaksi pelaajaksi vuonna 2012.


title: Peyton Manning

text: Manning kävi Isidore Newmanin koulua New Orleansinssa. Hän johti koulun joukkueen kolmen kauden aikana 34–5-saldoon, ja voitti Gatorade Circle of Champions National Player-of-the-Year palkinnon.


title: Peyton Manning

text: Yliopiston valinnassaan Manning yllätti monet valitessaan Tennesseen yliopiston, isänsä koulun Mississippin yliopiston sijaan. Yliopistossa Manning aloitti loistavasti, joukkueen voitettua heti avauskaudella Gator Bowlin. Hän menestyi Collegessa ja voitti viimeisenä vuotenaan lukuisia palkintoja kuten Maxwell Awardin, Davey O'Brien Awardin, Johnny Unitas Awardin ja parhaan yliopistourheilijan ESPY-palkinnon. Manning ei kuitenkaan voittanut arvostetuinta palkintoa, parhaalle yliopistopelaajalle jaettavaa Heisman Trophyä.


title: Peyton Manning

text: Indianapolis Colts valitsi Manningin vuoden 1998 varaustilaisuudessa ensimmäisenä pelaajana. Hänet valittiin Super Bowl XLI:n arvokkaimmaksi pelaajaksi vuonna 2007. Hänet on myös valittu koko NFL:n arvokkaimmaksi pelaajaksi eli MVP:ksi neljä kertaa, useammin kuin kukaan muu. Lisäksi Manning on pelannut 12 kertaa liigan tähdistöottelussa, Pro Bowlissa.


title: Peyton Manning

text: Manning oli koko kauden 2011 sivussa niskavammojen takia. Coltsin kausi ilman Manningia oli katastrofaalinen ja joukkue sai NFL:n huonoimpana joukkueena vuoden 2012 varaustilaisuuden ykkösvarauksen. Joukkueen aikomus oli käyttää tämä varaus uuteen ykköspelirakentajaan, Stanfordin yliopiston huippulupaukseen Andrew Luckiin. Näin ollen kaupungissa jo ikoniksi noussut Manning vapautettiin sopimuksestaan.


title: Peyton Manning

text: Manningin harkittua kuukauden ajan eri vaihtoehtoja, Denver Broncos ja Manning allekirjoittivat viisivuotisen sopimuksen maaliskuussa 2012. Kauden 2013 avausottelussa edelliskauden mestaria Baltimore Ravensia vastaan hän heitti yhteensä seitsemän maalia, ollen ensimmäinen tähän saavutukseen yltänyt pelinrakentaja sitten 1960-luvun lopun. Helmikuussa 2014 Manning pelasi kolmannen kerran Super Bowlissa, mutta tuloksena oli tappio Seattle Seahawksille. Kaudella 2015 Manning menetti paikkansa aloittavana pelinrakentajana Brock Osweilerille, mutta sai paikkansa takaisin pudotuspeleissä. Kausi päättyi Manningin neljänteen Super Bowliin ja toiseen mestaruuteen.


title: Peyton Manning

text: Kauden jälkeen, 7. maaliskuuta 2016, Manning ilmoitti Denverissä pidetyssä tiedotustilaisuudessa päättävänsä uransa 18 kauden jälkeen.


title: Peyton Manning

text: Manning on amerikkalaisen jalkapallon ulkopuolella muun muassa ollut Xboxin "NFL Fever 2003" -videopelin kannessa, tuottanut jakson "Saturday Night Liveen" ja ollut vieraana "Simpsoneissa" yhdessä veljiensä Elin ja Cooperin kanssa.


title: Nopeuslisä

text: Nopeuslisä, eli delta-V on rakettimoottorin aikaansaama nopeuden lisäys. Nopeuslisä riippuu eniten raketin polttoaineen suihkunopeudesta ja käytetyn polttoainemäärän suhteessa raketin massaan.


title: Nopeuslisä

text: Esimerkiksi jos halutaan paeta pois Maan painovoimakentästä, tarvitaan nopeuslisä 11,2 km/s. Sama asia voidaan ilmaista myös sanomalla, että ajotarve on 11,2 km/s. Jos jokin raketti pystyy saavuttamaan nopeuden 11,2 km/s, niin sen ajokyky on 11,2 km/s. Kyseinen raketti pystyy irtautumaan Maan painovoimakentästä. Pienempi nopeuslisä, noin 8,2 km/s, tarvitaan satelliitin laukaisuun Maan pinnalta Maata kiertävälle radalle.


title: Nopeuslisä

text: Nopeuslisä, delta-V eli raketin ajokyky lasketaan venäläisen Konstantin Tsiolkovskin 1800-luvun lopussa tai 1900-luvun alussa kehittämän rakettiyhtälön avulla.Ohessa niin sanottuja nopeuslisä-budjetteja.


title: Lineaarinen funktio

text:
Lineaarinen funktio on polynomifunktio, jonka asteluku on 1. Sen yleinen matemaattinen lauseke voidaan esittää muodossa
missä a on kulmakerroin ja b vakio. Funktion nimessä "lineaarinen" viittaa kuvaajan muotoon, joka on suora. Lineaarisia funktioita käytetään matemaattisessa mallinnuksessa talouden, tieteen ja tekniikan aloilla. Niillä on polynomifunktioiden oheella merkittävä rooli matematiikan kouluopetuksessa eri maissa.


title: Lineaarinen funktio

text: Lineaarisella funktiolla on kolme erikoistapausta riippuen sen parametrien arvoista.


title: Lineaarinen funktio

text: Lineaarinen funktio formula_8 on pariton funktio


title: Lineaarinen funktio

text: Lineaarinen funktio on aidosti monotoninen. Funktio on aidosti kasvava, kun kulmakerroin formula_10 ja aidosti vähenevä, kun formula_11.


title: Lineaarinen funktio

text: Vakiofunktiolla formula_12 ja sen kuvaaja kulkee vaakasuoraan. Tällöin funktio on vain monotoninen. Se voidaan tulkita sekä kasvavaksi että väheneväksi funktioksi.


title: Lineaarinen funktio

text:
Koska lineaarinen funktio on monotoninen, on sillä olemassa käänteisfunktio. Ainoa poikkeus säännöstä on vakiofunktio, jolla ei ole käänteisfunktiota. Funktion
käänteisfunktio voidaan muodostaa


title: Lineaarinen funktio

text:
Yleisen lineaarisen funktion derivaattafunktio on vakiofunktio
ja integraalifunktio


title: Lineaarinen funktio

text: Välillä formula_17 lineaarisen funktion f(x) kuvaajan ja x-akselin väliin jäävän alueen pinta-alan A voi laskea puolisuunnikassäännöllä tarkasti ilman integrointia


title: Lineaarinen funktio

text: Lineaarinen funktiota käytetään lineaarisessa mallinnuksessa, jolla approksimoidaan kohdefunktiota. Se on samalla yksi huonoimpia malleja, sillä se huomioi kohdefunktion ominaisuuksia minimaalisesti, mutta toisaalta se on nopea laskea. Siksi se on suosittu valinta tietokonesimulaatioissa. Funktion formula_19 parametrit a,b valitaan siten, että funktio kuvaa kohdefunktiota hyvin. Parametrien valintatapoja on erilaisia.


title: Lineaarinen funktio

text: Kohdefunktion tunnettuja arvoja voi approksimoida lineaarisella funktiolla, jonka kertoimet a,b määritetään regressioanalyysillä käyttäen pienimmän neliösumman menetelmällä . Kohdefunktion arvojen ja lineaarisen funktion arvojen vastaavuutta voidaan mitata korrelaatiokertoimella. Jos korrelaatiokerroin on 1, on myös kohdefunktion arvot lineaarisesti riippuvia muuttujastaan x ja niiden kautta voidaan piirtää suora. Jos korrelaatiokerroin on alle 1, ei lineaarinen funktio kuvaa kohdefunktion arvoja tarkasti.


title: Lineaarinen funktio

text: Kohdefunktion lauseketta ei tarvitse tällä menetelmällä tuntea. Riittää, että tietää riittävästi (x,f(x))-pareja, joiden kulkua approksimoidaan tilastollisesti.


title: Lineaarinen funktio

text: Kohdefunktio voidaan korvata lineaarisella funktiolla, joka approksimoi sitä hyväksyttävällä virheellä. Yksinkertaiseen interpolointiin tarvitaan kaksi kohdefunktion arvoa kohdista a ja b, joiden avulla lasketaan arvoparit (a,f(a)) ja (b,f(b)). Arvoparien kautta sovitetaan suora, jonka kulku voidaan esittää lineaarisena funktiona g(x):


title: Lineaarinen funktio

text: Lineaarinen funktio muodostamista kahden pisteen avulla kutsutaan myös Lagrangen interpolaatiopolynomi-menetelmäksi ja saatua suoraa saatetaan kutsua myös sekantiksi.


title: Lineaarinen funktio

text: Moniosainen interpolointi suoritetaan siten, että kohdefunktion määrittelyalue jaetaan useaan osaväliin, joiden päätepisteissä määritetään kohdefunktion arvot. Sitten muodostetaan murtoviiva, joka kulkee päätepisteiden kautta ja ilmaistaan tämä paloittaisen funktiona.


title: Chad Hedrick

text: Chad Hedrick (s. 17. huhtikuuta 1977 Texas) on entinen yhdysvaltalainen pikaluistelija. Hän oli maailman kärkikaartia sekä pikaluistelussa että rullaluistelussa.


title: Chad Hedrick

text: Rullaluistelu-uransa aikana Hedrick voitti 93 kansallista mestaruutta ja 50 maailmanmestaruutta. Vuonna 1993 hän kehitti rullaluisteluun tuplapotkun ("double push"), jota monet maailman huipputason rullaluistelijat nykyisin käyttävät.


title: Chad Hedrick

text: Vuonna 2002 Hedrick vaihtoi lajinsa pikaluisteluun, ja vain puolitoista vuotta lajinvaihtonsa jälkeen, helmikuussa 2004, hän voitti Hamarissa pidetyissä yleisluistelun maailmanmestaruuskilpailussa kultamitalin uudella maailmanennätystuloksella. Saman vuoden maaliskuussa hän voitti Soulissa matkakohtaisissa MM-kisoissa 5 000 metrillä kultaa ja 10 000 metrillä pronssia. Vuonna 2005 hän uusi Inzellissä 5 000 metrin kullan ja 10 000 metrin pronssin ja sai hopeaa yleisluistelun MM-kilpailuissa Moskovassa.


title: Chad Hedrick

text: 10. maaliskuuta 2005 Hedrick luisteli Calgaryssä 3 000 metrin maailmanennätyksen 3.39,02. 13. marraskuuta hän luisteli 5 000 metrin silloiseksi maailmanennätysajaksi 6.09,68 ja 18. marraskuuta 1 500 metrin maailmanennätyksen 1.42,78. 4. joulukuuta hän paransi hetkellisesti 10 000 metrin ennätyksen aikaan 12.58,25, jota Carl Verheijen vielä saman päivän aikana paransi. 31. joulukuuta Salt Lake Cityssä Hedrick otti ennätyksen takaisin omiin nimiinsä ajalla 12.55,11. Tammikuussa 2006 hän teki yleiskilpailun maailmanennätyksen. Hän on sittemmin menettänyt kaikki maailmanennätyksensä.


title: Chad Hedrick

text: 2006 Torinon olympialaisiin Hedrick ilmoitti tavoitteekseen viisi kultamitalia, mihin on aikaisemmin samoissa kisoissa kyennyt vain Eric Heiden. Hedrick voitti kisoissa 5 000 metrillä kultaa, 10 000 metrillä hopeaa ja 1 500 metrillä pronssia. Vancouverin olympialaisissa 2010 hän voitti hopeaa joukkuetakaa-ajossa ja pronssia 1 000 metrillä.


title: Chad Hedrick

text: Hedrick lopetti uransa Vancouverin olympialaisten jälkeen.Ennätystensä myötä Hedrick on tällä hetkellä aateliskalenterin kolmospaikalla.


title: Method Man

text: Method Man (oikealta nimeltään Clifford Smith, s. 2. maaliskuuta 1971 Long Island, New York, New York) on yksi newyorkilaisen Wu-Tang Clan -hip hop-yhtyeen tunnetuimmista jäsenistä. Hänet tunnetaan myös soolourastaan ja yhteistyöstään Redmanin kanssa. Lisäksi Method Man on esiintynyt esimerkiksi elokuvassa "Pilvessä".


title: Method Man

text: Smith syntyi Hempstedissä Long Islandissa vuonna 1971. Lapsena hän asui vuorottain isänsä luona Long Islandissa ja äitinsä luona Staten Islandin Park Hillissä. Hän on kertonut nuorena myyneensä ja kokeilleensa huumeita. Park Hillissä hän tapasi paikalliset rap-artistit, joiden kanssa hän perusti Wu-Tang Clan -hip hop-yhtyeen. Yhtye julkaisi esikoisalbuminsa "Enter the Wu-Tang (36 Chambers)" vuonna 1993 ja Smith julkaisi ensimmäisen sooloalbuminsa "Tical" vuonna 1994.


title: Konveksi funktio

text: Funktio formula_1 voi olla "konveksi" eli alaspäin kupera, "konkaavi" eli ylöspäin kupera, kumpikin, tai ei kumpikaan, kun formula_2 on vektoriavaruus.


title: Konveksi funktio

text: Funktio formula_3 on "konveksi", jos


title: Konveksi funktio

text: kun formula_5 ja formula_6. Tämä on yhtäpitävää sen kanssa että funktion arvot ovat suurempia kuin sen tangenttisuorien arvot samassa kohdassa (sivuamispistettä lukuun ottamatta).


title: Konveksi funktio

text: Konveksilla funktiolla on seuraavat ominaisuudet:


title: Konveksi funktio

text: Funktio formula_3 on "konkaavi", jos


title: Konveksi funktio

text: toisin sanoen jos "-f" on konveksi.


title: Frances McDormand

text: Frances Louise McDormand (s. 23. kesäkuuta 1957 Gibson City, Illinois) on yhdysvaltalainen näyttelijä.


title: Frances McDormand

text: Vuonna 1982 ammatillisen uransa aloittanut McDormand on työskennellyt niin elokuvissa, teatterissa kuin televisiossakin. Hänet on palkittu parhaan naispääosan Oscarilla roolisuorituksistaan elokuvissa "Fargo" (1996) ja "Three Billboards Outside Ebbing, Missouri" (2017). Lisäksi hän on saanut parhaan naissivuosan Oscar-ehdokkuudet elokuvista "Mississippi palaa" (1988), "Melkein julkkis" (2000) ja "North Country" (2005). McDormand on elokuvantekijöiden Joel ja Ethan Coenin vakionäyttelijöitä. "Fargon" lisäksi hän on näytellyt muun muassa Coenin veljesten elokuvissa "Arizona Baby" (1987), "Mies joka ei ollut siellä" (2001), "Burn After Reading" (2008) ja "Hail, Caesar!" (2016).


title: Frances McDormand

text: McDormand syntyi köyhälle yksinhuoltajaäidille Gibson Cityssä Illinoisissa 23. kesäkuuta vuonna 1957 ja oli alun perin syntymänimeltään Cynthia Ann Smith. Kun hän oli puolitoistavuotias, kanadalaissyntyiset Vernon Weir McDormand (1922–2011) ja Noreen Eloise McDormand (o.s. Nickleson, 1919–2007) adoptoivat hänet ja nimesivät hänet Frances Louise McDormandiksi. Hänen adoptioisänsä oli protestanttipappi ja -äitinsä sekä sairaanhoitaja että vastaanottovirkailija. Hänellä on kaksi vanhempaa sisarusta, Kenneth Henry ja Dorothy Ann, jotka olivat myös adoptoituja.


title: Frances McDormand

text: McDormandin perhe asui eri paikkakunnilla Illinoisissa, Kentuckyn Hillsborossa, Georgian Statesborossa ja Tennesseen Chattanoogassa ennen asettumista Monessenin kaupunkiin Pennsylvaniaan. McDormand valmistui Monessen High Schoolista vuonna 1975. Hän sai B.A.-tutkinnon teatterista Länsi-Virginiassa sijaitsevasta Bethanyn collegesta vuonna 1979 ja M.F.A.-tutkinnon Connecticutin New Havenissa sijaitsevasta Yalen yliopiston draamakoulusta vuonna 1982.


title: Frances McDormand

text: Valmistumisensa jälkeen McDormand muutti New Yorkiin ja aloitti uransa teatterissa vuonna 1982. Hän esiintyi Broadwaylla ensi kerran vuonna 1984, jolloin hän näytteli Bergerin perheen Hennie-tytärtä Clifford Odetsin näytelmässä "Herätkää ja riemuitkaa", joka sijoittuu 1930-luvun New Yorkiin. Hänen ensimmäinen elokuvansa oli Coenin veljesten ohjaama "Blood Simple" (1984), jossa hän näyttelee naispääosassa uskotonta Abby-vaimoa, jonka aviomies palkkaa yksityisetsivän tappamaan hänet rakastajineen. "Blood Simple" oli myös Coenin veljesten ensimmäinen elokuva.


title: Frances McDormand

text: Vuonna 1985 McDormand teki ensimmäiset televisioroolinsa, joista huomattavin on puolustusasianajaja Connie Chapmanin rooli kuudessa "Hill Street Bluesin" jaksossa sarjan viidennellä tuotantokaudella. Vuonna 1988 hän näytteli Broadwaylla Stella Kowalskia Tennessee Williamsin näytelmässä "Viettelyksen vaunu", josta hän oli ehdolla parhaan naispääosan Tonyn saajaksi. Samana vuonna hän näytteli onnetonta ja alistuvaa vaimoa Alan Parkerin ohjaamassa tositapahtumiin perustuvassa elokuvassa "Mississippi palaa", josta hän oli ehdolla parhaan naissivuosan Oscarin saajaksi.


title: Frances McDormand

text: Vuonna 1990 McDormand näytteli naispääosassa piirisyyttäjä Julie Hastingsia Sam Raimin ohjaamassa supersankarielokuvassa "Darkman" vastanäyttelijänään Liam Neeson. Kolme vuotta myöhemmin hän näytteli Betty Weathersia Robert Altmanin ohjaamassa elokuvassa "Short Cuts – oikopolkuja", jonka näyttelijäkokoonpano palkittiin Golden Globen erikoispalkinnolla.


title: Frances McDormand

text: Vuonna 1996 McDormand näytteli naispääosassa Coenin veljesten ohjaamassa, tuottamassa ja käsikirjoittamassa elokuvassa "Fargo", jossa hän näyttelee henkirikoksia tutkivaa minnesotalaista poliisipäällikköä, pitkällä raskautta olevaa Marge Gundersonia. Kriitikoiden ylistämä pienen budjetin elokuva tuotti maailmanlaajuisesti yli 60 miljoonan dollarin lipputulot. McDormand palkittiin roolisuorituksestaan parhaan naispääosan Oscarilla ja Screen Actors Guildilla. Hän oli ehdolla myös parhaan naispääosan Golden Globen ja Baftan saajaksi. Samana vuonna hän näytteli sivuosissa sekä elokuvissa "Alaston pelko" ja "Lone Star" että televisioelokuvassa "Hidden in America", josta hän oli Gus-nimisen mekaanikon roolistaan ehdolla parhaan naissivuosan Primetime Emmyn saajaksi. Vuonna 1997 McDormand näytteli kyynistä saksanjuutalaista tohtori Verstakia Bruce Beresfordin ohjaamassa ja käsikirjoittamassa elokuvassa "Tie paratiisiin", joka sijoittuu toiseen maailmansotaan ja kertoo japanilaisten vangitsemasta naisjoukosta.


title: Frances McDormand

text: Vuonna 2000 McDormand näytteli kansliapäällikkö Sara Gaskellia Curtis Hansonin ohjaamassa elokuvassa "Wonder Boys", joka perustuu Michael Chabonin samannimiseen romaaniin vuodelta 1995. Samana vuonna ensi-iltansa saaneessa Cameron Crowen ohjaamassa ja käsikirjoittamassa elokuvassa "Melkein julkkis" hän näyttelee komentelevaa ja ylisuojelevaista professoriäitiä, Elaine Milleriä. Hän oli ehdolla roolisuorituksestaan parhaan naissivuosan Oscarin, Golden Globen, Baftan ja Screen Actors Guildin saajaksi. Vuonna 2001 hän palasi yhteistyöhön Coenin veljesten kanssa, kun hän näytteli naispääosassa kirjanpitäjä Doris Cranea heidän mustavalkoisena kuvatussa elokuvassaan "Mies joka ei ollut siellä" vastanäyttelijänään Billy Bob Thornton. Seuraavana vuonna hän näytteli naispääosassa omaa tietään kulkevaa ja menestyvää levytuottajaa Janea Lisa Cholodenkon ohjaamassa ja käsikirjoittamassa elokuvassa "Laurel Canyon".


title: Frances McDormand

text: Vuonna 2003 McDormand näytteli sivuosassa Zoe Barrya, Columbian yliopiston hippiprofessoria, elokuvassa "Jotain annettavaa", jonka pääosissa ovat Jack Nicholson ja Diane Keaton. Vuoden 2004 helmikuussa hän toimi Berliinin elokuvajuhlien pääkilpailun tuomariston johtajana. Vuonna 2005 hän näytteli ALS-tautia sairastavaa rautakaivoksen kuorma-autonkuljettajaa Glory Dodgea Niki Caron ohjaamassa elokuvassa "North Country". Hän sai roolisuorituksestaan parhaan naissivuosan Oscar-, Golden Globe-, Bafta- ja Screen Actors Guild -ehdokkuudet. Samana vuonna hän näytteli sivuosassa kapinallisjohtaja ”Käsittelijää” Charlize Theronin tähdittämässä elokuvassa "Æon Flux", joka perustuu 1990-luvulla esitettyyn samannimiseen animaatiosarjaan.


title: Frances McDormand

text: Vuonna 2008 McDormand näytteli naispääosassa keski-ikäistä ja tiukkapipoista lastenhoitajaa Guinevere Pettigrew’tä 1930-luvun Lontooseen sijoittuvassa elokuvassa "Miss Pettigrew – päivä täynnä elämää", joka perustuu samannimiseen romaaniin vuodelta 1938. Samana vuonna hän näytteli naispääosassa kuntosalityöntekijä Linda Litzkeä Coenin veljesten elokuvassa "Burn After Reading", jossa hänellä on vastanäyttelijöinään George Clooney, John Malkovich, Tilda Swinton ja Brad Pitt. Elokuva sai kriitikoilta hyvän vastaanoton ja tuotti maailmanlaajuisesti yli 163 miljoonaa dollaria. McDormand sai roolisuorituksestaan parhaan naispääosan Golden Globe -ehdokkuuden.


title: Frances McDormand

text: Vuonna 2011 McDormand näytteli keskiluokkaista yksinhuoltajaäitiä Margaret ”Margie” Walshia David Lindsay-Abairen Bostoniin sijoittuvassa Broadway-näytelmässä "Good People", josta hänet palkittiin parhaan naispääosan Tonylla. Samana vuonna hän näytteli Yhdysvaltain kansallisen tiedustelun johtajaa Charlotte Mearingia Michael Bayn ohjaamassa elokuvassa "", joka tuotti maailmanlaajuisesti yli 1,1 miljardin dollarin lipputulot. Seuraavana vuonna 2012 hän näytteli Laura Bishopia, asianajajaäitiä, Wes Andersonin ohjaamassa elokuvassa "Moonrise Kingdom", joka oli arvostelumenestys. Elokuvassa näyttelivät myös muun muassa Bruce Willis, Edward Norton, Bill Murray ja Tilda Swinton. Samana vuonna McDormand ääninäytteli monacolaista eläinpoliisia Chantel DuBois’ia animaatioelokuvassa "Madagascar 3", joka on lipputulollisesti menestynein "Madagascar"-elokuva lähes 750 miljoonan dollarin lipputuloillaan.


title: Frances McDormand

text: Vuonna 2014 McDormand näytteli Olive Kitteridgeä, eläkkeelle vetäytynyttä ja tiukkaa matematiikanopettajaa, HBO:n neliosaisessa minisarjassa "Olive Kitteridge". "Olive Kitteridge" on Lisa Cholodenkon ohjaama ja perustuu Elizabeth Stroutin Pulitzer-palkittuun samannimiseen romaaniin vuodelta 2008. McDormand oli myös yksi minisarjan vastaavista tuottajista. Hänet palkittiin roolisuorituksestaan parhaan naispääosan Primetime Emmyllä ja parhaan naisnäyttelijän Screen Actors Guildilla. Hän oli ehdolla myös parhaan naispääosan Golden Globen saajaksi.


title: Frances McDormand

text: Vuonna 2016 McDormand näytteli studion ketjupolttavaa elokuvaleikkaajaa C. C. Calhounia Coenin veljesten elokuvassa "Hail, Caesar!", joka sijoittuu vuoden 1951 Hollywoodiin. Vuonna 2017 hän näytteli Martin McDonaghin ohjaamassa ja käsikirjoittamassa elokuvassa "Three Billboards Outside Ebbing, Missouri", joka oli suuri arvostelu- ja lipputulomenestys. Elokuva kertoo McDormandin näyttelemästä Mildred Hayesista, joka vuokraa kolme tienvarsimainostaulua kerätäkseen huomiota tyttärensä ratkaisemattomaan murhatapaukseen. Hänet palkittiin roolisuorituksestaan parhaan naispääosan Oscarilla, Golden Globella, Baftalla ja Screen Actors Guild -palkinnolla.


title: Frances McDormand

text: McDormand avioitui elokuvantekijä Joel Coenin (s. 1954) kanssa vuonna 1984. He adoptoivat Paraguaysta pojan, Pedro McDormand Coenin, vuonna 1995. He asuvat New Yorkissa.


title: Konveksisuus

text: Konveksisuus eli kuperuus tarkoittaa eri asioita riippuen aihepiiristä.


title: Konkaavisuus

text: Konkaavisuus tarkoittaa eri asioita riippuen aihepiiristä.


title: Kantatie 43

text: Kantatie 43 on Uudestakaupungista Laitilan ja Euran kautta Harjavaltaan kulkeva kantatie. Tien pituus on 75 kilometriä. Tie on kaksikaistainen ja kantatieksi hyvätasoinen. Harjavallassa tie liittyy valtatiehen 2.Uudenkaupungin ja Harjavallan välinen tie on rakennettu 1950- ja 1960-luvuilla. Vuoden 1996 tienumerouudistuksessa maantiet 198 (Uusikaupunki–Laitila), 205 (Laitila–Eura) ja 219 (Eura–Harjavalta) yhdistettiin kantatieksi 43. Laitilan ja Euran väli parannettiin valtatietasoiseksi vuosina 2006–2009 rakentamalla tievalaistusta, alikulkukäytäviä ja kevyen liikenteen väyliä sekä leventämällä tietä. Vuonna 2010 seututien 210 liittymä Hinnerjoella muutettiin kiertoliittymäksi. Valtatien 12 liittymä Eurassa rakennettiin kiertoliittymäksi vuosina 2011–2012.


title: Kantatie 43

text: Maakuntakaavassa kantatielle 43 on merkitty useita uusia eritasoliittymiä, mm. Valtatien 8 liittymä Laitilassa, valtatien 12 liittymä Eurassa sekä seututien 209 liittymä Kiukaisissa.


title: Lineaarisuus

text: Sana lineaarisuus tulee latinankielisestä sanasta "linearis", joka tarkoittaa viivoista tehtyä. Lineaarisuus tarkoittaa eri asioita eri aihepiireissä.


title: Lineaarisuus

text: Matematiikkaan kuuluu monia eri käsitteitä lineaarisuudesta:


title: Silvia

text: Sylvia on latinalaisperäinen naisen etunimi, Silvius-nimen naispuolinen vastine, joka esiintyy myös muodossa Sylvia. Nimi on johdettu latinan metsää tarkoittavasta sanasta "silva".,


title: Silvia

text: Suomessa nimi Silva on 1900-luvun alusta vuoden 2009 loppuun mennessä annettu 703 henkilölle.


title: Johann Friedrich Fasch

text: Johann Friedrich Fasch (15. huhtikuuta 1688 – 5. joulukuuta 1758) oli saksalainen säveltäjä.


title: Johann Friedrich Fasch

text: Fasch syntyi Buttelstädtissä ja opiskeli Johann Kuhnaun johdolla Leipzigissä. Vuonna 1714 hän pääsi viulistiksi bayreuthilaiseen orkesteriin. Vuodesta 1722 lähtien Fasch toimi kapellimestarina Zerbstissä. Hän toimi tässä virassa kuolemaansa saakka.


title: Johann Friedrich Fasch

text: Fasch sävelsi muun muassa kantaatteja, konserttoja, sinfonioita ja kirkkomusiikkia. Hän sävelsi myös neljä oopperaa, mutta ne ovat kadonneet.


title: Luettelo kitarakonsertoista

text: Tämä on luettelo kitaralle ja orkesterille sävelletyistä konsertoista. Kitarakonsertot on järjestetty säveltäjän sukunimen mukaan.


title: FC Venus

text: FC Venus on kesään 2005 sijoittuva romanttinen komedia naisista, miehistä ja jalkapallosta. Elokuvan päähenkilöt ovat Anna (Minna Haapkylä) ja Pete (Petteri Summanen). FC Venus kuvattiin Nakkilan Villilä Studioilla sekä Porissa ja Helsingissä.


title: FC Venus

text: Elokuvan esitysoikeudet on myyty muun muassa Japaniin ja Saksaan, joissa se on esitetty televisiossa. Elokuvan käsikirjoitus puolestaan myytiin Saksaan, jossa valmistui "FC Venus - Made in Germany" vuonna 2006. Elokuvaa edeltävistä tapahtumista on käsikirjoittaja Katri Manninen kirjoittanut romaanin "FC Venus: Anna ja Pete" (WSOY, 2005).


title: FC Venus

text:
Pete pelaa jalkapalloa surkeassa mutta yli-innokkaassa joukkueessa. Miehet pelaavat, katsovat ja ajattelevat vain jalkapalloa. Anna puolestaan inhoaa koko lajia, mutta rakkaus Peteen voittaa vastenmielisyyden jalkapalloa kohtaan.
Parisuhteen harmonia on kuitenkin koetuksella, kun Anna saa kuulla, että Pete aikoo kuluttaa kesälomansa pelikavereidensa kanssa jalkapallon MM-kisoissa Saksassa. Rupujoukkueen kallis matka on etusijalla ja Anna on jäämässä kakkoseksi.


title: FC Venus

text: Suutuksissaan Anna lyö Peten kanssa vedon: Anna kokoaa miesten joukkueen vaimoista ja tyttöystävistä oman joukkueen, joka haastaa miehet loppukesästä otteluun. Jos naiset voittavat, miehet lopettavat jalkapallon pelaamisen ja katsomisen. Jos taas miehet voittavat, naiset eivät enää koskaan motkota miesten harrastuksesta sekä kustantavat miesten MM-kisaliput Saksaan. Näin syntyy naisten joukkue FC Venus.


title: FC Venus

text: Elokuva seuraa naisten koko kesän kestävää pikakurssia jalkapallon saloihin. Naisten joukkue saa lopulta myös valmentajan mutkien kautta, kun Annan jättänyt isä, kuuluisa valmentaja Lauri Rautakoski, alkaa valmentaa joukkuetta. Vaikka naiset lopulta oppivatkin, mitä paitsio tarkoittaa, he oppivat myös paljon uutta naisten ja miesten maailmoista. Erityisesti Anna ja Pete joutuvat miettimään, millaiseen peliin he ovat lähteneet mukaan. Rakkaus on vaakalaudalla, kun panokset kasvavat ja säännöt muuttuvat.


title: FC Venus

text: Elokuvassa esiintyvät myös cameorooleissa jalkapalloilijat Mikael Forssell, Aki Riihilahti ja Sanna Valkonen sekä rap-artisti Elastinen.


title: Mauro Giuliani

text: Mauro Giuliani (27. heinäkuuta 1781 – 8. toukokuuta 1829) oli italialainen säveltäjä ja kitaristi.


title: Mauro Giuliani

text: Giuliani syntyi Biscegliessä, mutta muutti lapsena Barlettaan. Hän opiskeli aluksi sellon ja mahdollisesti myös viulun soittoa. Myöhemmin Giuliani omistautui kitaralle. Vuonna 1806 hän muutti Wieniin. Hän aloitti sävellystensä julkaisun vuonna 1807. Vuonna 1819 Giuliani palasi Italiaan, jossa hän kuoli vuonna 1829.


title: Mauro Giuliani

text: Giulianin tuotantoon kuuluu muun muassa kolme kitarakonserttoa ja "Sevillan parturi" -oopperan alkusoiton sovitus kahdelle kitaralle.


title: Giacomo Agostini

text: Giacomo "Ago" Agostini (s. 16. kesäkuuta 1942 Brescia, Italia) on italialainen ratamoottoripyöräilijä.


title: Giacomo Agostini

text: Agostini, jonka uran parhaimmat vuodet sijoittuivat 1960- ja 1970-luvuille, on kaikkien aikojen menestynein ratamoottoripyöräilijä. Suurimman osan urastaan MV Agustalla ajanut Agostini voitti viisitoista maailmanmestaruutta, joista kahdeksan 500-kuutioisissa ja seitsemän 350-kuutioisissa. Man-saaren ajot hän voitti kaksitoista kertaa, ja yksittäisten GP-kilpailujen voittoja hän saavutti peräti 122.


title: Giacomo Agostini

text: Uransa viimeiset huippuvuodet Agostini ajoi Yamahalla, ja myöhemmin hän toimi Yamahan tallipäällikkönä.


title: Giacomo Agostini

text: Agostini syntyi Brescanassa vuonna 1942 varakkaaseen perheeseen. Hän halusi jo pienenä päästä kilpailemaan moottoripyörillä, mutta hänen vanhempansa eivät hyväksyneet tätä. Tuohon aikaan lajissa sattui erittäin paljon onnettomuuksia, kuten hieman sen jälkeenkin. Agostini huijasi heitä pyytäen luvan pyöräkilpailuihin, minkä vanhemmat ymmärsivät polkupyöräilyksi. Agostini aloitti uransa kilpaillen ensiksi ylämäkiajokilpailuissa, mutta siirtyi myöhemmin junioreiden ratamoottoripyöräilykilpailuihin.


title: Giacomo Agostini

text: Agostini teki vaikutuksen Alfonso Moriniin. Kun Tarquinio Provini siirtyi hänen tallistaan Benellille, Agostini oli epäilemättä se, joka tuli ottamaan hänen paikkansa tallissa 250-kuutioisten huippunopealla moottoripyörällä.


title: Giacomo Agostini

text: "Ago" debytoi MM-tasolla 250-kuutioisten Länsi-Saksan GP:ssä 1964. Hän sijoittui Morinillaan kilpailussa neljänneksi, 35 sekuntia voittajaa Phil Readia jäljessä. Kolmanteen sijaan italialaisella oli matkaa vain 5 sekuntia, mutta viimeisen palkintosijan peri Mike Duff. Ago sai pisteitä myös myöhemmin kaudella järjestetystä Italia GP:stä, jossa hän sijoittui taas neljänneksi, jääden 23 sekuntia tuonkin kilpailun voittaneesta Readista. Kolmanneksi sijoittuneeseen Jim Redmaniin jäi tällä kertaa eroa kuitenkin 13 sekuntia. Agon lopullinen murtautuminen huipulle tapahtui hänen voittaessa samana vuonna Italian 250-kuutioisten maailmanmestaruuden, mikä riitti kiinnittämään hänen MV Agustan tehdastalliin maailmanmestari Mike Hailwoodin rinnalle.


title: Giacomo Agostini

text: Seuraavalla kaudella Ago osallistui vain 500- ja 350-kuutioisten maailmanmestaruusosakilpailuihin, eikä kilpaillut MM-tasolla enää missään muussa luokassa. Nuori italialainen tarjosi tallikaverilleen Hailwoodin tasaisen vastuksen, tuloksena hopeat molemmissa luokissa, tosin 350-kuutioisissa mestaruuden vei Jim Redman. Kauden jälkeen Hailwood jätti Agustan ja siirtyi Hondan tehdastalliin.


title: Giacomo Agostini

text: Agostini nousi näin seuraavaksi kaudeksi tallinsa ehdottomaksi ykköskuljettajaksi. Kuten kaudella 1965, niin myös seuraavallakin kaudella mestaruus oli Agon ja Hailwoodin välinen asia. Ennen viimeistä osakilpailua, italialainen johti heidän 500-kuutioisissa käymäänsä taistelua pistein 34–30, mikä riitti viemään ratkaisun viimeiseen kilpailuun Italian Monzaan. Hailwoodin kuitenkin jouduttua keskeyttämään, Ago ajoi voittoon kotiyleisönsä edessä. Koska kauden yhdeksästä kilpailusta viisi parasta laskettiin mukaan loppupisteisiin, Agon lopullinen pistemäärä oli 36. Mestaruutensa Ago uusi seuraavana vuonna 58–52. Tosin kauden kymmenestä osakilpailusta laskettiin loppupisteisiin kuusi parasta osakilpailua, minkä jälkeen tilanne oli Agon ja Hailwoodin välillä 46–46. Italialainen sai kuitenkin mestaruuden itselleen, koska hänellä oli enemmän pisteitä, kaikki kilpailut mukaan lukien.


title: Giacomo Agostini

text: Kun Hailwood lopetti moottoripyöräilyn ja siirtyi Formula 1 -sarjaan, Agostinista tuli lajin yksinvaltias. Jo heti ensimmäisellä kaudella Ago voitti sekä 500- että 350-kuutioisten MM-sarjojen kaikki osakilpailut ja yhteensä 17 kilpailua molemmat luokat mukaan lukien. Voittoputki jatkui seuraavankin vuoden puolelle, jolloin voittoja tuli yhteensä 18. Kaikkiaan Ago voitti siis 35 MM-sarjan kilpailua peräkkäin. Kyseessä on lajin ylivoimainen ennätys.


title: Giacomo Agostini

text: 500-kuutioisten mestaruusputki Agolla jatkui vuoteen 1972 ja 350-kuutioissa vuoteen 1974 saakka. Vuonna 1971 Agostini sai itselleen kenties hänen uransa huippuhetkien kovimman kilpakumppanin, Jarno Saarisen. Saarinen herätti Agostinin huomion viimeistään Suomen TT-ajoissa samana vuonna, missä Saarinen yritti koko ajan aggressiivisesti päästä hänestä ohi. Kilpailun jälkeen Ago kertoi "Saarisen olleen hulluin kuljettaja minkä hän oli ikinä nähnyt yrittäneen päästä hänestä ohi, sillä yritti sitä mahdottomistakin paikoista ja vielä aivan täysillä". Saarisen "hulluus" oli kuitenkin peräisin suomalaisen menestyksekkäistä jääratakilpailuista, joiden kautta hän oppi ajotyylinsä.


title: Giacomo Agostini

text: Kauden 1973 Agostini aloitti huonosti. Hän joutui keskeyttämään kauden alkupuolella lähes kaikki kilpailut, joihin hän osallistui, kun taas Saarinen voitti 500- ja 250-kuutioisissa viisi kuudesta kauden ensimmäisestä osakilpailusta ja johti molempia luokkia selvästi, ennen kohtalokasta 250-kuutioisten Italian GP:tään, jossa hän menehtyi samassa onnettomuudessa Renzo Pasolinin kanssa. Agostinin kerrottiin itkeneen varikolla kuultuaan tapahtuneesta. Myöhemmin kaudella Ago ryhdistäytyi, voitti pronssia 500- ja mestaruuden 350-kuutioisissa. Kauden päätteeksi hän kuitenkin hylkäsi MV Agustan.


title: Giacomo Agostini

text: Siirryttyään Yamahalle kaudeksi 1974 Agosta tuli ennen kauden alkua historian toinen eurooppalainen (Jarno Saarinen oli ensimmäinen) Daytona 200 -ajojen voittaja. Agostini jäi kuitenkin 500-kuutioisissa neljänneksi. Hän korjasi tilanteen 350-kuutioissa, jossa hän voitti mestaruuden. Seuraavalla kaudella hän onnistui viimein palaamaan vielä kerran 500-kuutioisten maailmanmestaruuden. Agostini lopetti uransa 1977. Hän toimi myöhemmin vielä Yamahan tallipäällikkönä.


title: Multilineaarikuvaus

text: Funktio formula_1 on multilineaarikuvaus, jos formula_2 on lineaarinen jokaisen pystyriviargumenttinsa suhteen.


title: Multilineaarikuvaus

text: Determinantti-funktio on multilineaarifunktio pystyriviensä suhteen, koska jos formula_3 ja formula_4 ovat pystyvektoreita, niin


Multilineaarikuvaus


title: Amadinda

text: Amadinda (), on afrikkalainen ksylofonin kaltainen idiofoninen lyömäsoitin. Se valmistetaan tavallisesti puusta. Amadindassa on kaksitoista kieltä. Soitinta käytetään erityisesti ugandalaisessa perinnemusiikissa. Amadinda eroaa akadinda -nimisestä soittimesta kooltaan ja kieltensä määrällä.


title: Giuseppe Meazza

text: Giuseppe Meazza (23. elokuuta 1910 Milano – 21. elokuuta 1979 Lissone) oli italialainen jalkapalloilija.


title: Giuseppe Meazza

text: Meazza pelasi Interissä 361 ottelua, joissa teki 243 maalia. Italian mestaruuden hän saavutti joukkueessa vuosina 1930, 1938 ja 1940. Myöhemmin urallaan hän pelasi myös verivihollisen AC Milanin paidassa, samoin kuin Juventuksessa ja Atalantassa.


title: Giuseppe Meazza

text: Meazza oli mukana Italian maajoukkueessa sekä 1934 että 1938 MM-kisoissa, joissa molemmissa Italia saavutti maailmanmestaruuden. Maajoukkueessa hän pelasi kaikkiaan 53 ottelua ja teki 33 maalia.


title: Giuseppe Meazza

text: Meazzan mukaan on nimetty Milanon "Stadio Giuseppe Meazza".


title: Tom Söderdahl

text: Tom Söderdahl (s. 27. marraskuuta 1971 Pori) on suomalainen entinen triathlonisti, joka oli lajissaan yksi maailman huipuista.


title: Tom Söderdahl

text: Söderdahl on erikoistunut triathlonin pisimmälle eli lajin alkuperäiselle niin sanotulle "Ironman"-matkalle, jossa yhtämittaisesti suoritetaan 3,8 kilometrin avovesiuinti, 180 kilometrin maantiepyöräily ja maratonjuoksu (42,195 km).


title: Tom Söderdahl

text: Söderdahlin ennätys matkalta on 8 tuntia, 24 minuuttia ja 17 sekuntia Rothista vuodelta 2003. Hänen parhaat saavutuksensa ovat lajin arvostetuimman kilpailun Havaijin Ironman-kisan 8. sija vuodelta 2005, "Ironman USA" -kilpailun toinen sija vuodelta 2005, Rothin Ironman-kisan neljäs sija vuodelta 2003 ja Floridan Ironman-kisan kuudes sija vuodelta 2004. Ennen ammattilaissarjaan siirtymistä hän voitti Konalla ikäsarjansa vuonna 2001 (25-29 -vuotiaat) ja uudelleen 30-vuotiaana vuonna 2002. Hän on osallistunut Havaijin kisaan vuosittain vuodesta 2000 lähtien. Vuonna 2006 hän tuli Havaijin kisassa sijalle 27.


title: Tom Söderdahl

text: Söderdahl edusti urallaan porilaista Koiviston Iskua.


title: Tom Söderdahl

text: Porista kotoisin oleva Söderdahl on jo pitkään asunut Jyväskylän seudulla. Hänellä on avovaimo Tuula ja poika Severi (s. 2003). He asuvat Jämsänkoskella.


title: Chun Lee-Kyung

text: Chun Lee-Kyung (s. 6. tammikuuta 1976) on eteläkorealainen kaukalopikaluistelija ja nelinkertainen olympiavoittaja, jonka uran parhaat vuodet ajoittuivat 1990-luvulle.


title: Chun Lee-Kyung

text: Chun Lee-Kyung oli mukana jo 1992 Albertvillen olympialaisissa 15-vuotiaana, mutta ei saavuttanut vielä menestystä. Kaksi vuotta myöhemmin 1994 Lillehammerissa hän voitti kultaa 1 000 metrillä ja 3 000 metrin viestissä. 1998 Naganossa hän voitti samoilla matkoilla kultamitalit, ja saavutti lisäksi 500 metrillä pronssia.


title: Chun Lee-Kyung

text: Maailmanmestaruuskisoista Chun on voittanut kaikkiaan neljä kultaa (95, 96, 97, 98), viisi hopeaa (93, 95, 97, 98) ja kolme pronssia (93, 94, 98).


title: Chun Lee-Kyung

text: Vuonna 2002 Chun valittiin Kansainvälisen Olympiakomitean urheilijaneuvostoon.


title: Pepi II

text: Pepi II eli Phiops II Neferkara oli muinaisen Egyptin faarao 6. dynastian loppupuolella. Hänen pitkä hallituskautensa oli vuosina 2215–2157 eaa. ja hän hallitsi lähes satavuotiaaksi asti. Hän oli vasta lapsi noustessaan valtaistuimelle velipuolensa Merenran jälkeen ja hallitsi aluksi äitinsä holhouksessa. Eygyptin suhteet naapurimaihin heikentyivät selvästi tämän hallituskauden aikana. Edeltäjiensä tavoin Pepi II rakensi pyramidinsa Sakkaraan, mutta virkamiehet eivät enää halunneet tulla haudatuksi hallitsijan pyramidin juurelle, vaan komeisiin kalliohautoihin perintömaittensa tuntumaan.


title: Pepi II

text: Pepi II on muinaisen Egyptin pisimpään hallinnut faarao. Hänellä oli pitkän elämänsä aikana monia vaimoja. Pepi II:ta pidetään viimeisenä suurena Egyptin faaraona ennen toista välikautta, sillä pian hänen kuolemansa jälkeen maa hajosi keskenään taisteleviin osiin, ja alkoi hajanainen Egyptin ensimmäinen välikausi.


title: Khafre

text: Khafre tai Khaefra, kreikaksi Khefren, oli muinaisessa Egyptissä vanhan valtakunnan aikaan hallinnut faarao. Hän oli 4. dynastian neljäs faarao ja faarao Khnum Khufun poika sekä edeltäjänsä faarao Djedefran nuorempi veli. Khaefra tunnetaan etenkin Gizan toiseksi suurimman pyramidin, Khefrenin pyramidin rakennuttajana. Ei ole päästy yksimielisyyteen siitä, onko Gizan sfinksi hänen vai faarao Khnum Khufun rakennuttama.


title: Yang Yang (S)

text: Yang Yang (S) (kiinaksi 楊陽, s. 14. syyskuuta 1977) on kiinalainen entinen kaukalopikaluistelija.


title: Yang Yang (S)

text: Yang Yang on viisinkertainen henkilökohtainen maailmanmestari ja nelinkertainen joukkuemaailmanmestari. Lisäksi hänellä on henkilökohtaisista kisoista kaksi MM-hopeaa ja yksi -pronssi, ja joukkue-MM-kisoista yksi hopea. Olympialaisissa hän on saavuttanut neljä hopeaa ja yhden pronssin: Naganossa 1998 hopeaa 3 000 m viestissä, 500 metrillä ja 1 000 metrillä sekä Salt Lake Cityssä 2002 hopeaa 3 000 metrin viestissä ja pronssia 1 000 metrillä.


title: Yang Yang (S)

text: Yang Yang aloitti luistelemisen vuonna 1983. Hän on 165 senttimetriä pitkä ja painaa 60 kiloa. Hän käyttää nimessään S-kirjainta erotukseksi samannimisestä kollegastaan Yang Yang (A):sta.


title: Giuseppe Bonno

text: Giuseppe Bonno (29. tammikuuta 1711 Wien – 15. huhtikuuta 1788 Wien) oli itävaltalainen säveltäjä, jolla oli italialaisia sukujuuria. Hänen tuotantoonsa kuuluu muun muassa oratorioita ja messuja.


title: Giuseppe Bonno

text: Bonno syntyi Wienissä ja opiskeli Napolissa Francesco Duranten ja Leonardo Leon johdolla. Palatessaan Wieniin hän alkoi toimia hovisäveltäjänä ja kapellimestarina.


title: Tiber

text:
Tiber () on Italian kolmanneksi pisin joki. Se virtaa Fumaiolo-vuorelta Tyrrhenanmereen 405 kilometrin matkan. Joen valuma-alue 18 000 km². Joki virtaa mm. Rooman halki.
Jokea pitkin voi purjehtia Välimereltä Roomaan asti, ja menneinä aikoina se tarjosi paljon paremman kulkureitin kuin maantiet. Niinpä kaupunki voitiin rakentaa niin syvälle sisämaahan, että sitä oli helppo puolustaa laivastohyökkäyksiltä. Toisaalta ennen tulvavallien rakentamista joki tulvi säännöllisesti kaupungin alaviin osiin. Sen vesi ei ollut juomakelpoista, joten talousvesi hankittiin kaivoista ja myöhemmin akvedukteja pitkin kaukaa vuoristoista.


title: Yamato (taistelulaiva)

text: Yamato () oli toiseen maailmansotaan osallistunut keisarillisen Japanin laivaston Yamato-luokan taistelulaiva. "Yamato" ja sen sisaralus "Musashi" olivat kooltaan, aseistukseltaan ja panssaroinniltaan maailman suurimmat ja raskaimmat taistelulaivat. Kokonsa ja raskaan aseistuksensa takia aluksesta tulikin Japanin merimahdin symboli. Yhdysvaltain laivaston lentokoneet upottivat molemmat alukset toisen maailmansodan aikana. "Yamato" nimettiin historiallisen Yamaton provinssin mukaan.


title: Yamato (taistelulaiva)

text: "Yamaton" tuhosta on tehty myös elokuva "Yamato".


title: Yamato (taistelulaiva)

text: Washingtonin laivastosopimuksessa oli määritelty, että allekirjoittajamaiden sotalaivojen uppouma olisi rajoitettu 35 560 tonniin, mutta "Yamatosta" suunniteltiin uppoumaltaan peräti 65 000-tonninen. Tuon ajan aluksista suurempi uppouma oli vain linjalaiva RMS "Queen Marylla". Japanilaiset halusivat rakentaa maailman suurimmat taistelulaivat, jotka olisivat aseistukseltaan, panssaroinniltaan ja kooltaan selvästi suurempia kuin muut 1930-luvun sotalaivat ja pystyisivät siten taistelemaan samanaikaisesti useaa taistelulaivaa vastaan. Japanilaiset laivastosuunnittelijat laativat "Yamatoa" varten peräti 24 hyvin erilaista suunnitelmaa vuosina 1935-1936. Suunnitelmista kaksi valittiin jatkokehittelyyn, ja näihin pohjapiirroksiin tehtyjen muutosten jälkeen valmistuneen suunnitelman pohjalta ehdotus "Yamato"-luokan taistelulaivojen rakentamisesta hyväksyttiin vuonna 1936. Luokan suunnittelutyöt saatiin päätökseen maaliskuussa 1937, jolloin lopulliset piirustukset valmistuivat.


title: Yamato (taistelulaiva)

text: "Yamaton" rakentaminen alkoi 4. maaliskuuta 1937 Kuren telakalla, jota syvennettiin laivan valtavan koon takia. "Yamaton" rakennustöihin tarvittiin suuri määrä terästä, joten Kuren telakan nostokurkien nostovoimaa lisättiin nostamaan 350 tonnin kuormia. "Yamaton" olemassaolo oli tarkkaan varjeltu sotasalaisuus, joten osa telakasta katettiin peitteillä, etteivät ulkopuoliset näkisi laivan rakennustöiden edistymistä. Laivan ennennäkemättömät mittasuhteet paljastuivat monille rakennustöihin osallistuneille laivanrakentajille vasta "Yamaton" vesillelaskun 8. elokuuta 1940 jälkeen, joskaan aluksen mittoja ei julkistettu.


title: Yamato (taistelulaiva)

text: "Yamato"-luokan taistelulaivat suunniteltiin aseistukseltaan ylivoimaisiksi verrattuna kaikkiin Yhdysvaltain todennäköisesti valmistamiin sotalaivoihin. Laivan 46 senttimetrin tykit valittiin 40,6 senttimetrin tykkien sijasta, koska japanilaiset tiesivät Panaman kanavan leveyden rajoittavan Yhdysvaltain laivaston taistelulaivojen leveyden 33 metriin. Näin ollen vastaavien tykkien asentamisen yhdysvaltalaisiin sotalaivoihin olisi ollut hankalaa ilman, että yhdysvaltalaiset olisivat joutuneet riisumaan merkittävästi omien laivojensa puolustusaseistusta. Muiden maiden tiedustelupalveluiden hämäämiseksi japanilaiset puhuivat laivan rakennusvaiheessa "Yamaton" tykeistä "40,6 senttimetrin erikoistykkeinä" eikä rakennusmiehille kerrottu tykkien todellista kaliiperia. Tykkien kulut jaettiin useaan hankkeeseen, jottei suuria kustannuksia huomattaisi.